Europa eta Asiaren arteko muga - Asier Gabikagojeazkoa - Uriola.eus\nAsier Gabikagojeazkoa 2021-02-23 09:23 Iritzia\nNik neuk aspalditik sentitu nuen Asiaren deia eta, motxila sorbaldan, hara abiatu nintzen. Baina non hasten da Asia? Edo non amaitzen zaigu Europa? Europan edo Asian mugaldeak nonahi aurkitu daitezke, hein handi batean konstrukto soziokulturalak direlako. Baina marra zehatzak? Ez hain erraz.\nHasteko, zehaztu beharko genuke gure galdera geografikoa ala kulturala den. Ala biak, apika? Lehenik eta behin, esan dezadan termino geografiko zurrunetan Europa eta Asia kontinente berbera direla (“Eurasia”), baina hori bagenekien, ezta? Bizitzan beste gauza asko bezala, continuum bat da esku artean daukaguna: badakigu Frantzia Europa dela, eta Korea Asia, baina erdibidean ez daukagu hain garbi, aldaketa poliki-poliki gauzatzen baita. Izan ere, “Erdialdeko Asia” deitutakoa Europarekin mugan dago, hau da, Asiako mendebaldean, eta ez erdialdean.\nGoazen mendeetan atzera, historian zehar aldakorrak izan baitira Europaren eta Asiaren definizioak. Jakin badakigu geure historia Grezian hasi zela, baina argi dago nahiko ekialdean kokatzen dela herrialde hori. Greziarrak Ekialde Hurbileko kulturetatik elikatu ziren, eta hortaz, hasiera batean ez zuten Europa/Asia terminoetan pentsatuko. Noski, herri mugakideen artean sartaldekoak eta sortaldekoak bereizteko beharra izan zuten, eta hala, oso egiantzekoa da Europa hitzak (hizkuntza semitikoetan jatorriz) “eguzkia sartzen den lekua” esan nahi izatea, eta aldi berean, Asia-k “eguzkia sortzen den lekua”. Greziarrentzat Asia euren aurreko lurraldea zen, Anatolia (“sortaldea” grekoz) penintsula, non beraiek ere kolonia eta kokaleku ugari eduki zituzten. Halaber, Greziatik haratago, mendebalderantz, Hesperia zegoen (“iluntzeko lurra” grekoz), Italia eta Iberia penintsulak.\nHortik aurrera badirudi “Mendebaldea” kontzeptuari lotuta egon dela Europa zer den eta zer ez den. Greziarrentzat zein erromatarrentzat etsai persiarrak menderatutako lurrak Europatik kanpo zeuden, argi eta garbi. Asiatik etorri ziren, era berean, hunoak eta bestelako herri barbaro asko (avaroak, alanoak, eszitak, sarmatak...). “Okzidentea” (eguzkia “jausten” den lekua, latinez) ideia Erromak berak hezurmamitu zuen, europarron iruditeria kolektiboan gorde izan duguna.\nErromatar Inperioaren zatiketarekin batera, Europaren muturrak lausotuta egon ziren mende batzuez (bizantziarrak geografikoki Europan zein Asian baitzeuden), baina Islamaren sorrerak eta geroagoko Inperio Otomandarraren gailentasunak banaketa garden bat markatu zuten Europa eta Asia artean.\nHala eta guztiz ere, nortasun europarra aldatuz joan da, eta Asia beti bere irudi negatiboa izan da; ikuspegi horri orientalismoa deritzo, alegia, europarrontzat arrotza den oro exotiko, misteriotsutzat hartzea, dena bloke homogeneo bat izango balitz bezala. Istorio batek dio bidaiari europar bat XIX. mendeko Budapestera heldu eta gero Asia hor hasten zela aldarrikatu zuela, bertokoen ohitura eta ekanduengatik harrituta.\nEz zait inoiz bidezkoa iruditu, Asia “Europaren kontra” definitzea. Asian aniztasun ikaragarria dago, hiruzpalau zibilizazio desberdin gutxienez; Europan, ordea, benetako zibilizazio bakar bat. Esan genezake zibilizazio europarra Eurasiakoetako bat baino ez dela. Eta berriro ere muga geografikoei helduz gero, Europa bera Eurasia mendebaldeko penintsula multzo bat da: Balkanak, Italia, Iberia, Eskandinavia...\nGauzak horrela, Europaren ideia baztertzaile horretan sinistekotan, geure burbuilatik laster irtengo gara edozein norabidetan abiatuta. Bi “kontinenteen” arteko mugaldeak ez daude gugandik oso urrun. Beharbada adibide argigarriena Balkanetako herrialdeak dira. Otomandarren menpe egon ziren luzaro, eta Asiako tradizioez jantzi ziren. Indian, Persian edo Arabian sortu ziren janari, doinu, usadio eta abar batzuk Serbiaraino edo ailegatu ziren. Garai batean ezin zitekeen zehaztu penintsula horretan non hasten zen Asia eta non Europa; parametro kulturaletan, bederen. Harrigarriro, Grezia ere, Europaren sorgunea, “asiartu” zitzaigun mende horietan, harik eta potentzia mendebaldarren babesean independentzia lortu arte. Eta hala ere, gezur galanta da hori: edonork ikusi dezake gaurko Grezia kulturalki europarra bezain “asiarra” dela. Akaso inoiz ez baitzen benetan “europarra” izan, kontzeptu mugatu hori erromatarrek asmatu zuten eta.\nIparraldera begira, askotan entzunda izango dugu Europa Ural mendietan amaitzen dela, “Errusia erdian”, eta horixe dugu zedarri konbentzionaletako bat, egiazko muga islatzen ez duena. Ural mendiak ez dira mugarri orografiko nabarmenik (gailurrik altuena ez baita 2000 metrotara ere iristen), eta ez dago banaketa politiko edo kulturalik alde batetik bestera. Latitude horretan taiga motako basoa dago Ozeano Baretik Finlandiaraino, eta apur bat hegoalderago estepa, Mongoliatik Hungariaraino. Hain zuzen ere, badira hor Asia eta Europa artean zangalatrau ibili izan direnak: herri uralikoak eta herri altaikoak.\nHizkuntza uraliko gehienak Errusian hitz egiten badira ere, Finlandia, Estonia eta Hungaria jatorri uralikoko herrialdeak dira. Hungariarrek eurek (magiarrek) Uralen Asiako aldean ei zeukaten lehendabiziko sorterria. Are gehiago, Mongoliatik irten zen nazio bat, kalmykiarrak, Europa geografikoaren barruan bizi dira (Errusian). Kazakhstan herrialdearen zati bat ere Europa barruan dago, adostutako muga fisikoen arabera.\nHegoalderago Kaukasoa edo Kaukasia topatzen dugu, sarritan aipatzen den Europako beste mutur bat. Alabaina, hango mendilerroa mendebaldetik ekialdera doa, eta zaila da jakitea zein alde dago Europan eta zein Asian. Bere hegoaldeko isurialdean Georgia, Armenia eta Azerbaijan ditugu, Turkia, Iraq eta Iran mugakide dituztenak. Leku askotan irakurriko duzue Georgia eta Armenia europarrak direla; Azerbaijani buruz ez dago adostasunik. Zein irizpide ari dira hor baliatzen? Kristauak ala musulmanak ei diren? Bistan da geografiaz haraindiko aldagaiak erabili dituztela.\nHandik ez oso urrun, Anatolia penintsulak marrarik garbiena erakusten bide digu. Esana da Istanbulen bertan bi munduen arteko zeharkaldia egin dezakezula. Nazio turkikoek, ostera, kate bat osatzen dute Txinatik (Xinjiangetik) Europako atarira, horietako asko gure kontinentean barrena ere hedatuta (gagauzak, karaimak, tataroak, bashkiroak eta abar).\nGeure ikuspegitik azpimarratzekoa da euskarak ere Asia eta Europa artean ibili diren hizkuntza askorekin ezaugarri ugari partekatzen dituela, bestelako hizkuntza europarretan aurkitu ohi ez direnak.\nAmaitzeko, utzidazue nire ukitu pertsonala gehitzen hemen. Neuk hemendik hara eta handik hona bidaiatu nuen, hegaldirik hartu gabe. Iparreko bidea hartuta, Siberia osoa trenez zeharkatu nuen, eta “Asiako” lehenengo hirian (Yekaterinburg, Errusian) ez nuen kutsu berezirik sumatu. Itzultzean, Zetaren Bideari jarraitu nion, Txinako Xi'anetik abiatuta: Lanzhou, Xining, Urumqi, Kashgar... zalantzarik gabe, talka handiena Kazakhstanen sartzean eduki nuen: Almaty hiriburu ohia, herrialdearen ekialdean kokatuta, erabat europartzat jo nuen begi-kolpean. Aldaketa izugarria izan zen paisaian, giroan, kulturan eta jendearengan, Txinako Herri Errepublikatik etorrita. Egia da, bestalde, geroago Iranen sartuta, sentsazio hori Azerbaijanera heldu arte ez nuela nabaritu; baina dena dela, Turkia ere bere osotasunean nahiko europarra iruditu zitzaidan.\nIkusi dugunez, badira lotzen gaituzten kontu asko eta historikoki edota kulturalki banantzen gaituena ausazko samarra da. Gaurko munduan inoiz baino ageriago gelditu da esteka hau: nekez saihestu genezake Asiaren eragina gurean, koronabirusaren kasuan frogatu den bezala.


Nafarroan, geldiro, baina, euskereak aurrera! - bizkaie.biz\nEuskerea berbagai II. urtea // 37. zenbakia - 2003ko zemendiaren 1a\nNafarroan, geldiro, baina, euskereak aurrera!\nIII. Soziolinguistikako inkestea (III)\nGauzak holan, Nafarroan, oso apal, baina, hamar urte barru eta nafar agintarien kontrako jarrerea tartean dala, goranzko jokerea erakusten dau euskereak. Halan da be, bere iraupena eta garapena ziurtatzeko asko falta da oraindino, besteak beste, eremu batean edo bestean bizitzeagaitik nafarrek hizkuntza eskubide ezbardinak eukitea ahalbidetzen dauen eremuen araberako politikea gainditzea ez eze, lurralde osoan ofizialkidetasuna lortzea; Europan indarrean diran itunak betez –guztiak Espainiak, alderdi popularraren gobernuak be berretsita– eta bete beharreko orientabideak jarraituz, ahulenaren aldeko hizkuntza politikea antolatzea, euskereari trabak jarteko eta bizitza publikotik desagerrarazoteko orain arte hartutako erabagi lotsagarriak alboratuz.\nBaina aurrekoa ez da nahikoa. Euskalgintzeak, euskerea sustatzearen kontra eta ez alde ez kontra agertzen diranen kopuruak aintzat hartuta, gogoeta sakona egin behar dau. Lurralde batean (Gipuzkoan, esate baterako) baliagarri suerta leitekezan mezuak, erritmoak, proposamenak zein egitasmoak bere horretan ezin leitekez ezarri, ez Nafarroan, ez beste inon. Nafarroak bere gogoetak, egoerara egokitutako egitasmoak eta bake giroa premina larriz eskatzen ditu. Izan be, aspaldi bizi dogun indarkeria giroak be ez deutso euskerearen eta euskerazko jardunari laguntzen, eta, bai, ostera, baztertuak izateko aukerak zein estalpeak –behar ez dituanari– eskaintzen.\nIII. Soziolinguistikako inkestea dala eta hasieran idatzitako artikuluan, lurraldez lurralde aldeak ez eze lurralde bakotxean be gorabeherak egozala adierazo genduan, hau da, lurralde osoa aintzat, ondorio orokor batzuk atara arren, eremu batean edo bestean ondorio nagusi horreek ezeztatzen dabezan egoerak egozala azpimarratu genduan. Inguruabar horretan, Nafarroa da nabarmendu beharreko adibideetako bat, izan be, Vascuencearen Legeak Nafar herrialdea hiru eremutan bereizten dau (eremu euskalduna, eremu mistoa eta eremu ez euskalduna) eta zatiketa horren erruz, euskerearen bilakaereari jagokonez, alde handiak dagoz eremu batetik besteetara.\nHizkuntza gaitasunari jagokonez, elebidunen kopuruak gora egin dau eremu guztietan, halan da be, biztanleriaren banaketea tarteko dala (biztanleriaren gehiena eremu mistoan dago, herrialdearen uriburuan, Iruñean, hain zuzen be), hori apenas igarten da ehunekoetan. Hamabost urte baino gehiago daukiezan nafarren % 10,3 (48.000 pertsona) elebiduna da eta % 6,6 (31.000 pertsona) elebidun hartzailea. Kontrapuntu legez, erdaldun elebakarrak biztanleriaren gehiengo zabala dira (% 83,1), baina, azken hamar urtean % 3 bajau da erdal elebakarren ehunekoa (-% 3,5).\nFamilia bidezko transmisinoari jagokonez, ez da aldaketa handirik jazo azken urteotan. Lehen hizkuntza gaztelania daukienak % 88,1 dira eta euskerea daukienak % 7,7. Bilakaereari jagokonez, besteak beste, euskerea erabilteko aukerarik ez izateagaitik, euskerea osorik edo nabarmen galdu dabenak asko dira (20.000), eskuratu dabenak (13.000 eskas) baino dezente gehiago. Testuinguru horretan sakonduz, gurasoetako bat erdalduna danean, gaztelania erakusten jako umeen % 60ri.\nEuskerearen erabileran, bestalde, oso apal, baina, goranzko jokerea igarten da Nafarroan. Jatorriz euskaldun diranen kasuan lehen beste baliatzen dabe euskerea, halan, igoerea euskaldun barri gazteen emariari zor jako, batez be. 25.000 pertsona inguruk (orain dala hamar urte baino 1.000 gehiago) ez dauka euskeraz eta gaztelaniaz berba egiteko arazorik. Jarreretan kontu batzuk nabarmendu beharrekoak dira, izan be, euskerea sustatzearen aldeko eretxia agertzen dabenak (% 29) baino gehiago dira kontrako edo oso kontrako jarrera erakusten dabenak (% 37). Hala eta guzti be, eremuen arabera badira aldeak. Izan be, eremu euskaldunean gehiengo batek (% 79) euskerea sustatzearen aldeko jarrerea erakusten dau; eremu mistoan jarrerak bardintsu agertzen dira, eta muturrean eremu erdaldunean bizi den biztanleria dogu, gehiengo batek (% 55) euskerea sustatzearen kontrako jarrerea erakusten dauelako.


2020ko apirilaren 06a, astelehena | Ordua Euskal Herrian 22:55:25\nApirilean egindako 80 egun inguruko grebaren ostean, Movistar-eko langileek osatutako Marea Urdina elkarteak egitasmo berri bat atondu du: prekarietatearen aurkako Korrika moduko bat egitea, Bilbo eta Bartzelona lotuz. Guztira 674 kilometro etenik gabe egingo dituzte, otsailaren 19, 20 eta 21ean.\n2015eko abenduaren 16a\nLan baldintza duinak aldarrikatzeaz landa, grebaren ondoko “errepresioa” salatu eta kaleratutako langileak berriro kontratatzea eskatuko dute.\nLan baldintza duinak aldarrikatzeaz landa, grebaren ondoko “errepresioa” salatu eta kaleratutako langileak berriro kontratatzea eskatuko dute. “Erakutsi nahi dugu borrokan jarraitzen dugula. Movistar eta enpresa kontratistetatik pairatzen dugun esklabotzari amaiera eman nahi diogu”. Movistar-eko langileen arabera, enpresak ez ditu grebaren ostean sinatutako ituneko baldintzak bete, “nahiz eta bere garaian ‘soluzio handia’ bezala saldu zuen”.\nBabes solidario eta ekonomikoa jasotzea da finkatu duten beste xedeetako bat. Modu horretan greban zehar pilatutako zorrak “modu bateratu batean” kitatu nahiko lituzkete. Gainera, jasotako diruarekin Erresistentzia Kutxa izeneko funtsa sortuko dute, prekarietatearen aurka borrokatu nahi duten kolektiboek zeri heldu izan dezaten.\nEgitasmoa kilometroak salduta finantzatuko dute\nProiektua aurrera eramateko 146.000 euro behar dituzte. Horretarako, egingo duten ibilbidearen kilometroak salduko dituzte. Azaldu dutenez, finantzaketaren heren bat aldaketa sozial eta ekonomikoarekin konprometitutako mugimendu eta alderdi politikoetatik jaso nahiko lukete, beste heren bat mugimendu eta kolektibo sozialetatik, eta beste heren bat planteaturiko helburuekin bat egiten duten norbanakoengandik.\nInformazio gehiago gaztelaniaz Marea Urdinaren webgunean.


453894 - IRALE\n“Zuen seme-alaben tutorea naizen aldetik, ikasturte honen hasieran ikastetxean izango ez naizenaren arrazoia azalduko dizuet”: zuzena da esaldia?\na/ Ez: Ezin dira lotu euskaraz arrazoi izena eta perpaus jokatu bat (“ikasturte honen hasieran ez naiz izango ikastetxean”) ‘-aren’ atzizkiaren bidez (ezta bestelako atzizki baten bidez ere).\nb/ Euskara naturalean, zehar galdera erabiltzen da horrelakoetan: “[…], azalduko dizuet zergatik […]”\n1/ Gure ustez, gaztelaniaren oihartzunagatik josi duzu esaldia josi duzun moduan: “la razón (de que /) por la que no voy a estar al principio de este curso”. Euskaraz, erdaraz ez bezala, ezin da arrazoi izena perpaus jokatu batekin lotu.\nZure zalantzarekin zerikusia duen beste zalantza bat heldu zitzaigun behin hala, eta orduan erantzundakoaren zati bat aldatuko dizugu hona:\nErdaraz, ohitura gero eta zabalagoa dago erlatibozkoaren itxuran adierazteko esanahiaren aldetik galdera inplizituak baino ez direnak, edozein delarik ere burua:\nHala, “Aún no hemos decidido el monte al que subir mañana” esaldian, decidir aditzaren objektua ez da el monte, baizik eta perpaus osoa:\n“Aún no hemos decidido a qué monte subir mañana” = “Oraindik ez dugu erabaki zer menditara igo bihar”\n· “No ha reconocido el precio al que ha comprado las botas” = “Ez du aitortu zenbatean erosi dituen botak”\n· “Me gustaría saber ya el equipo que va a quedar cuarto este año” = “Irrikitan nago jakiteko zer talde geratuko den laugarrena aurten”\n· “Me preguntó los años que tiene Nacha Guevara” = “Galdetu zidan zenbat urte dituen Nacha Guevarak”\n· “Discutieron sobre las razones por las que no lo hicieron a tiempo y las consecuencias de su falta” = “Eztabaidan ibili ziren ea zergatik ez zuten garaiz egin, eta zer ekarriko zuen hutsegite horrek”\n· “Estad atentos al modo en que se agrieta el glaciar” = “Erne egon nola arrakalatzen den glaziarra”\n· “Es importante conocer el lugar donde se esconde el alumnado para fumar” = “Garrantzitsua da jakitea non ezkutatzen diren ikasleak erretzeko” (ez ezagutzea!)\n· “Alucino con lo rápido que ha acabado el sudoku” = “Harrigarria da zein arin burutu duen sudokua”\n· “He adivinado sin problemas la persona que me escribió el anónimo” = “Arazorik gabe igarri dut nork idatzi zidan anonimoa”\n· “Me he dado cuenta de lo poco que me miras” = “Ohartu naiz zein gutxi begiratzen didazun”\nHala, euskara naturalean, honela josiko genuke zure esaldia:\n“Zuen seme-alaben tutorea naizen aldetik, azalduko dizuet zergatik ez naizen izango ikastetxean ikasturte honen hasieran.”\n2/ Arrazoi izena, berriz, lotu daiteke perpaus jokatugabe batekin. Hona Berria egunkaritik ateratako hainbat adibide:\n· Proiektua bultzatzeaz arduratu diren ikerlarien arabera, antzinako laborariek teknika hori baztertzearen arrazoiak ez dira oraindik ezagutzen.\n· Bezeroek zer erosi erabakitzen zuten bitartean, Arrosadiko azoka zabaltzeko arrazoiak azaldu zizkigun Emausko Trapuketariak elkarteko kideak.\n· Bere burua alderdiko buruzagitzara aurkezteko arrazoiak azaldu ditu.\n· Beldur izateko arrazoiak izango dira, baina ez dezagun gero protestarik egin lesbianen irudi bakarra ematen delako.\n· Atxiloketaren arrazoiak. Auzitegi Gorenaren arabera, bi baldintza bete behar dira zigorrak bildu ahal izateko: lehenengoa, epaitua izatearen arrazoiak garai berekoak izatea eta haien artean loturaren bat izatea; bigarrena, gertaerak auzi bakar batean epaitu ahal izan balira, legeak ezinbestean hala egitea eskatzen du.\n· Iñaki Mujikak, bestetik, ikasleak gutxitzearen arrazoiak aipatu dizkio Berriari:« DBHtik etorritako ikasle kopurua gutxitu egin da, eta beherakada hori 2007. urtera arte nabarmenduko da.\n· Eta bide hori hautatu izanaren arrazoia «beldurra» dela uste du.\n· Goirizelaiaren ustez, oso bestelakoa da babes helegitea atzera bota izanaren arrazoia; «erabat politikoa» dela dio.\nBeraz, ez legoke arazo handirik zure esaldia perpaus jokatugabe batekin josteko:\n“Zuen seme-alaben tutorea naizen aldetik, ikasturte honen hasieran ikastetxean ez egotearen arrazoia azalduko dizuet.”\n3/ Euskal Gramatika. Lehen Urratsak-V (Mendeko perpausak - 1) Euskaltzaindiaren gramatikan ohartarazten gaituztenez, perpaus osagarrietan eta zurearen moduko perpausetan, -eLAREN, -eLAZKO, -eNAREN edo are -eNEKO atzizkiak ez dira zuzenak (151.-152. orrialdeak).


Etxebizitzaren arazoari «irtenbide kolektiboa» emateko eskatu dute Olarizuko bizilagunek | Gizartea | Berria\nOlarizuko bizilagunen aldeko agerraldia egin dute gaur Gasteizen Okupatu zure bizitza Tamaina handiagoan ikusi\nOkupatu zure bizitza plataformak eta Etxebizitza Eskubidearen aldeko eta Gizarte Bazterkeriaren aurkako Ekimenak agerraldia egin dute gaur goizean Gasteizko Udaletxearen aurrean, Gasteizko Olarizuko bizilagunak pairatzen ari diren egoera salatzeko. Izan ere, joan den urriaren 20an, Olarizuko 124 etxebizitza okupatuetako bizilagunak kanporatzeko jakinarazpenak banatzen hasi zen Gasteizko Udala, PPrekin egindako akordioaren ostean. Horrela, Olarizu Ibilbideko blokeak eraisteko prozesu administratiboari ekin dio Gorka Urtararen gobernuak, eta bizilagunek hamar eguneko epea izan dute helegiteak aurkezteko. Gaur jakinarazi dutenez, epe horren barruan aurkeztu dituzte alegazioak 35 bizilagunek, eta hainbat eskaera egin dizkiote udalari. Batetik, adierazi dute euren langabezia egoerak eta prekaritate ekonomikoak eragotzi egiten diela edozein alokairu ordaintzea, eta euren buruak etxebizitza bat okupatzera behartua ikusi dutela. Salatu dute argi mozketa eta ur mozketa jasan dituztela, «baita poliziaren jazarpen psikologikoa ere»: «Pobrea izateagatik gaizkileak edo kriminalak izango bagina bezala tratatu gaituzte».\nAzaldu dutenez, espedientean aipatzen den deialdira joan dira, eta etxebizitza bat izateko daukaten eskubidea ez urratzeko eskatu dute. «Arazo honi irtenbide kolektiboa ematea proposatzen dugu, ez partikularra». Haatik, jakinarazpen hori jaso ondoren, Gasteizko Udalak hutsik dauden etxebizitzak hustu edo garbitu dituela salatu dute, bertan bizi diren «familienganako presio mekanismo gisa». Hori hala, kaleratze bat egin aurretik, euren egoera «konpondu gabeko etxebizitza larrialditzat» hartzea eskatu dute.\nGaurko agerraldian salatu dute Gasteizko Udalaren asmoa dela Olarizun 124 etxebizitza inguru eraikitzea, baina alkateak ez dituela behin ere aipatu etxebizitza horietan bizi diren bizilagunen eskubideak. «Oso larria da etxebizitzaren urgentziako egoeraren aurrean udalak, beharrezko neurriak hartu beharrean, arazoa larriagotzeko pausoak ematea».\nInfernua hustu dute Donostian


Durangoren sasoia! - - Anboto.org\nGoiztidi Diaz Basterra (EAJ) 2018-05-19 08:30\nGure uria hasi da jadanik motoreak berotzen aurtengo Euskal Jaietarako. Hasiera batean Euskal Astea modura hasi bazen ere, gaur egun egokiagoa den izenez ezagutzen da. Baina egokitasuna ez da izen aldaketaren ardatz nagusia, urtero euskal asteko ekitaldiak gehiagotzen joan izatea izan da gure Euskal Asteak izan duen metamorfosiaren erantzule nagusia.\nPozgarria da ikustea euskal kulturaren eta folklorearen inguruko zaletasuna goruntz doala gure urian. Gero eta gehiago dira parte hartzen duten elkarte eta eskolak, eta, ondorioz, gero eta anitzagoak eta aberatsagoak dira Euskal Jaiak. Bistan dago parte-hartzea bizirik dagoela. Nahiz eta askoren ahotsetan kontrakoa iruditu, Durango beti izan da uri parte-hartzailea.\nBadakigu denon gustua egitea zaila dela, baina bide egokiari ekinez gai izan gaitezke oztopoak alde batera utzi eta denon onurako Durango bat eraikitzeko. Durango sasoian dago, aurrera eginez, gero eta euskaldunago eta sozialago. Eta halan da aspalditik egindako lanaren ondorioz, batzuetan gustukoa izan ez arren, uriaren interes orokorraren alde egindakoa.\nBehin baino gehiagotan entzun ditugu erraztasunez egindako aldarrikapen demagogikoak, erraztasunez egindako nahaste-borrasteak. Baina eguneroko lanean gobernatu egin behar da eta hori seriotasunez egin behar da, eta ez momentuko burutapenei jarraituz. Gehiago hitz egiteagatik, batzuek ez dute gehiago egiten; izan ere, beraiek bidea hasten dutenerako, batzuok bagaude bueltan. Durangok sasoian jarrai dezan lan egingo dugu, nahiz eta batzuek burua saldu eta txapela erosi egiten duten.


'Gertu' kantua aurkeztu du Distopia elektrotxarangak - Amasa-villabona - Tolosaldeko ataria\n'Gertu' kantua aurkeztu du Distopia elektrotxarangak\nTolosaldeko Ataria 2022-05-13 10:11\nJoan den maiatzaren 7an Sarek 'Etxerako bidea saretzen' eguna antolatu zuen Orion. Ekitaldi horretarako prestatu zuen 'Gertu' abestia Distopia elektrotxarangak.\nIñaki Salvadorrekin batera osatu dute kantua Distopia elektrotxarangakoek eta Alberto Santiago eta Arkaitz Baldak moldatu dute. Musika Faktoriako estudioan grabatu dute eta bideokliperako irudien grabaketa eta ekoizpena Nagore Arin eta Yeray Gasconek egin dute.\nVillabonako eta Orioko Sare herritarrari eskerrak adierazi dizkie elektrotxarangak kantu hau sortzeko aukera emateagatik.


Hasiera: Begira gaua eta ikusi\nAmaiera: Ez dakit, zergatik.\nTitulua/Ezkaintza: Begira gaua ta ikusi [OSK] / Ez dakit zergatik (ANT)\nIturri nagusia: HGB-2, 135-136 (HGB-1, 136-137)\nBeste iturria(k): HGBN, 118-119 + HGBA, 179-180 + HGBS, 147-148 + OSK, 7 (13. or.) + ANT (CD-1, 17. pista)\nAzpi-gaia: EHerria: Askatasuna\nMusikatzailea: Romero, Luis\nKantaria: Oskarbi (ANT, 2004)\n* ezoa = hezetasun.\nHGBN-ko testua eta HGB-koa berdinak dira oro har, bien arteko aldaera ortografiko edo morfologiko ugariak salbu: alperrik - alferrik, lezeak - leizeak, dijoakigu - dihoakigu, bezela - bezala, gera - gara, arrapatu - harrapatu, genuan - genuen, arkaitz - harkaitz , itxaso - itsaso, ibai - hibai, arrai - arrain, hasarrata - haserretu, zain - zain, ixila - isila. Aldaketa horietako batzuk HGBN-ko makinazko testuaren gain eskuz adierazita daude. Badira, ordea, bestelako aldaerak ere, ohar zenbakituen bidez adierazi ditugunak. Aldaketa horietako batzuk sartuta daude HGBA-n.\nOSK koadernoko (13. or.) testua berdin dago, baina ez dago bertsozko lerrotan banatuta. Azpian honako oharra dauka: “Poema hontako hamar-hamaika lerro musikatu ditu Oskarbik. Hauek dira gutxi gorabehera”. Eta azpimarratuta ematen ditu lerro horiek —letra etzanez nabarmendu ditugu hemen ere—. Jakina, horiek musikari egokituta zeuden, aski aldatuta; horregatik esaten du, “gutxi gorabehera”. Izatez, Oskarbiren kantaren hitzen transkripzioa “Oskarbi. Antologia. Esperantzari leiho bat” (ANT) CD-2an daukagu (2004) , “Ez dakit zergatik” tituluarekin. Testu hori dena eman dugu olerki osoaren azpian.\n(2) HGBN, HGBA eta HGBS: “edo itxasoan ikusten ikastea.”\n(3) HGBN, HGBA eta HGBS; “Ahaz dezagun ezagutu genuena.”\n(4) HGBN, HGBA eta HGBS: “moztu dezagun sustraitik bihotza.”\n(5) HGBN, HGBA eta HGBS: “ez argirik inork ote dakarkizun ere”.\n(6) Azkenean beste bi lerro hauek datoz HGBN, HGBA eta HGBS-n: “Baina ez zaio antzik ematen asko / Jainko beraren erruki handiari ere”.\nKanta hau Loiolako Irratiaren Itsumendiko antenaren aurka 1976an egindako atentatuaren ondoren, uztailean, Herri Irratian antolaturiko irratsaioan abestu zuen Oskarbik, Gandiagak berak kantak aurkezten zituelarik (ik. “Kantaldi hontan abestuko” hasten den testuaren erregistroan idatzitako oharra).\nHala ere, 2004ean grabatu zuen nonbait lehen aldiz Oskarbik, eta bere “Antologia. Esperantzari leiho bat” (ANT) izeneko CDan argitaratu zuen.


Nerbio-anorexia - hiru Presentacion - Urrutiko Lanbide Heziketako Institutua\nNerbio-anorexiaLa anorexia nerviosa\nNorbere bizimoduari lotutako gaixotasunak/\nUmeen eta adinekoen zainketa\nOsasuna eta gaixotasuna\nOhitura osasungarriak: etxeko garbitasuna\nOhitura osasungarriak: atsedena\nOhitura osasungarriak: elikadura eta nutrizioa\nOhitura osasungarriak: sexualitatea\nOhitura osasuntsuak: ariketa fisikoa\nNorbere bizimoduari lotutako gaixotasunak\nBihotzeko gaixotasunak (2)\nBizigarrien kontsumoari lotutako gaixotasunak\nMedikamentuen erabilera zuzena\nNerbio-anorexia gaztetan izaten da batez ere, nesketan bereziki (%95a), mutiletan pixkanaka ugaritzen ari bada ere. Gaixotasun honen eragina izugarri hazi da azken hamarraldietan.\nEz dago gaixotasun honen jatorria azalduko duen faktore bat. Elementu biologikoak (joera genetiko eta biologikoak), psikologikoak (familiaren eraginak eta gatazka psikikoak) eta sozialak (eraginak eta itxaropenak) konbinatzearen ondorioa da.\nEdertasunaren eta arrakastaren egungo ereduek eraginda, ikaragarrizko argaltasuna eskatzen dutela, argaltasun hori bera bilakatu da helburu. Garrantzitsuak dira, halaber, historia pertsonala eta familiarra, perfekzionismorako joera, familiaren desegituraketa, familiaren eta gizartearen itxaropen gehiegizkoei men egitea... Faktore horiek guztiek gaixotasun hori izateko arriskua erraztu eta areagotu egiten dute, batez ere, nerabezaroan bezala, aldaketa esanguratsuak izan ohi diren garaietan.\nPertsona anorexikoak bere gorputz-irudiaren pertzepzioan desitxuratze bat jasaten du, gizena eta proportzioz kanpokoa ikusten baitu bere burua, eta sekulako beldurra dio pisua irabazteari, baita pisu hori ohikoaren azpitik dagoenean ere. Gehienetan, elikagaiak nabarmenki murriztuz, libragarriak hartuz, nork bere buruari gonbitoak eraginez eta kaloriak erretzeko gehiegizko ariketa fisikoa eginez lortzen da pisu-galtze hori.\nGainera, azala lehortu egiten da, gorputzeko biloa ugaritu, etengabeko anemia, idorreria eta, emakumeetan, hilekoa ere galtzen da. Gaixotasun hori oso aurreratua dagoenean bakarrik lortzen dute beren arazoa onartzea, eta depresioak jota gera daitezke. Baina ordurako arriskuan egon daiteke beren bizia.


171 Diru ezarpenei, funts erabilerei eta edozein agiriren kobrantzei buruzko urteko aitorpen informatiboa - Ogasuna - Ogasuna\n171 eredua aurkeztu behar dute indarrean dagoen araudiari jarraituz banku edo kreditu trafikoan aritzen diren kreditu entitateek eta gainerako entitateek.\nDiru ezarpenak, funts erabilerak eta edozein agiriren kobrantza, haien zenbatekoa 3.000 eurotik gorakoa denean.\nEditran: Editran bidezko derrigorrezko transmisioa informazio bolumen handia duten aitorpenetarako eta borondatezkoa gainerako zergadunentzako.\nEuskarria: Ordenagailuz zuzenean irakurtzeko euskarria. Horrekin batera, eta paperezko euskarrian, laburpen orria ere aurkeztuko da. Azken honek bi ale izango ditu, Administrazioarena eta interesatuarena. 159 eredua ordenagailuz zuzenean irakur daitekeen euskarrian aurkeztekotan, banaka egin daiteke bakarrik: artxibo edo fitxategiak aitortzaile baten datuak bakarrik jaso behar ditu.\n171 eredua urte bakoitzeko martxoaren 1a eta 31ren artean aurkeztu behar da, eta aurreko lehen urteari dagokion informazioa jaso beharko du.\n171 Inprimakia (PDF)\n33/2014 Foru Dekretua, urriaren 14koa, Pertsona Fisikoen Errentaren gaineko Zergaren Erregelamendua onartu eta zerga betebehar formal jakin batzuk garatzen dituen Erregelamendua aldatzen duena.\n2013/47 Foru Dekretua, 2013ko abenduaren 17koa, zerga betebehar formal jakin batzuk garatzen dituen Erregelamendua onartzen duena (PDF)\n1014/2010 Foru Agindua, azaroaren 24koa, 171 eredua onartzen duena. (PDF)


Egunkaria aurrera » Euskal Herria, Katalunia\nMartxelo Otamendi, ekta Vicent Partal eta Jordi Evole katalanak Egunkaria auziaz mintzatu dira Berria-n.\nMartxelo Otamendi Egunkaria-ko auzipetu ohi eta Berria-ko zuzendariak iganderoko zutabearen hasieran Vicent Partal Kataluniako Vilaweb-eko zuzendariari:\n“Ederki kostata, baina iritsi da Egunkaria auzia betiko itxi duen azken erabaki judiziala. Joan Mari Torrealdaik ostiraleko eskertza ekitaldiko mintzaldian bi aldiz eman zizkizuen eskerrak katalanei, 11 urteotan erakutsi diguzuen elkartasun, laguntza eta kariñoagatik. Askotan esan dizuegu zordun gaudela zuekin, beti egon zaretelako gure ondoan behar izan zaituztegunetan. Eta badakigu, badakizue, ez garela izan Egunkaria-koak zuen elkartasuna jaso dugun bakarrak. Gurea bukatu den arren, gogora dezagun Egin-ekoek kartzelan segitzen dutela injustuki kondenatuta”.\nPartalen erantzuna, bere artikuluaren lehen pasartean:\n“Asteon, Martxelo, pentsatzen dut sufritzen arituko zinela ikusita haustear zegoela Kataluniako prozesua. Egunkaria auzia behin betiko artxibatu izanak berdinduko ahal zizun ondoeza. Ordainetan ez dizuete emango beharko zenuketen moduko saririk, baina, gutxienez, bukatu zaizkizue epaitegietatiko joan-etorriak eta ziurtasunik eza. Zorionak, berriro, eta bihoakizu nire elkartasuna ere”.\nBerria-k Jordi Evole katalan eta Salvados LaSextako programako arduradunaren elkarrizketa atera du zenbaki berean.\nGaldera: “Aste honetan artxibatu dute Egunkaria auzia-aren atal ekonomikoa. Madrildik norbaitek barkamena eskatu behar luke?”.\nEvole: “Bai. Alde guztietatik eskatu behar da barkamena. Pauso batzuk ematen ari dira, baina alde guztietatik behar dira pausoak, adiskidetzea benetakoa izan dadin”.\n« ‘Egunkaria’, egia, justizia Bukatu da ‘Egunkaria auzia’, zigor epairik gabe »


OTXARKOAGA ETA TXURDINAGA ILUSIONISMOAREN ERDIGUNE BILAKATUKO DIRA HILAREN AMAIERARA ARTE, HOGEI MAGO, PRESTIDIGITADORE ETA ESKAPISTA INGURU ELKARTUZ, MAGIA TOPAKETEN HAMAIKAGARREN EDIZIOAN – Bilbao Kultura\nHome » Berriak » Bilbao Kultura @eu » OTXARKOAGA ETA TXURDINAGA ILUSIONISMOAREN ERDIGUNE BILAKATUKO DIRA HILAREN AMAIERARA ARTE, HOGEI MAGO, PRESTIDIGITADORE ETA ESKAPISTA INGURU ELKARTUZ, MAGIA TOPAKETEN HAMAIKAGARREN EDIZIOAN\nOTXARKOAGA ETA TXURDINAGA ILUSIONISMOAREN ERDIGUNE BILAKATUKO DIRA HILAREN AMAIERARA ARTE, HOGEI MAGO, PRESTIDIGITADORE ETA ESKAPISTA INGURU ELKARTUZ, MAGIA TOPAKETEN HAMAIKAGARREN EDIZIOAN\nBilboko Udaleko Kultura eta Hezkuntza Sailak antolatutako programak hainbat mago elkartuko ditu, gehienak Estatutik, Frantziatik eta Alemaniatik etorritako gazteak, hainbat motatako ikuskizunekin. Emanaldien artean, arte horren adierazpen modernoena erakusten duten sei ikuskizun lehen aldiz ikusi ahal izango dira Hiribilduan.\nOtxarkoagako udaltegiak jasoko ditu programazioaren ikuskizun nagusiak, euskaraz egiten den magiaren barruan gero eta leku handiagoa hartzen ari den Asier Kidam magoaren ikuskizunarekin, mundu mailako FISM sari ospetsua irabazi duen Charlie Mag-ek parte hartuko duen “Gala handia, Euskadi eta Munduko izarrekin”, eta Santanderreko Daniel Ka mago polifazetikoaren ikuskizunarekin.\nOtxarkoagako udaltegiak “Atera barruan daukazun magia!” izeneko II. Magia amateur Lehiaketaren amaiera ekitaldia be jasoko du MAIATZAREN 28an. Izena emateko epea MAIATZAREN 17ra arte egongo da zabalik.\nOtxarkoaga eta Txurdinaga magiaren barruti bilakatuko dira LARUNBATETIK aurrera, Bilboko Udaleko Kultura eta Hezkuntza Sailak, Txurdinaga auzoko Merkatarien laguntzarekin, antolatzen dituen eta aurten hamaikagarren ediziora heldu diren Magia Topaketak direla eta. Egitarauak hogei bat mago elkartuko ditu, gehienak Estatutik, Frantziatik eta Alemaniatik etorritako gazteak, ikus-entzule guztiei zuzendutako ikuskizun anitzekin, horien artean sei estreinaldi. Horrez gain tailerrak eta hitzaldiak ere egongo dira. Ekimena MAIATZAREN 28ra arte luzatuko da, hainbat kale eta plazatan eta Otxarkoagako udaltegian.\nMagia Topaketen edizio berriak magiaren ikuspegi orokorra eta beste arte diziplina batzuekin dituen erlazioak eskainiko ditu. Horien artean daude karta jolasak, antzerkia, musika, akrobazia, usoekin egindako trebezia ikuskizunak, mentalismoa, ilusio handiak, bentrilokia, umorea edo eskapismoa. Aurreko edizioetan bezala, programak, ikus-entzuleekin harreman zuzena bilatzen duten kanpoko ikuskizunen eta duten konplexutasuna eta ikusgarritasuna direla eta, baliabide tekniko gehiago behar duten barruko ekitaldien arteko oreka bilatu du.\nHorrela, Otxarkoagako Udaltegiak programazioko ikuskizun nagusiak jasoko ditu datorren astean: euskaraz egiten den magiaren barruan gero eta leku handiagoa hartzen ari den Asier Kidam magoaren ikuskizuna (MAIATZAREN 12an), mundu mailako FISM sari ospetsua irabazi duen Charlie Mag Bartzelonako magoak parte hartuko duen “Gala handia, Euskadi eta Munduko izarrekin” (MAIATZAREN 14an), eta Santanderreko Daniel Ka mago polifazetikoaren ikuskizuna (MAIATZAREN 15ean). Artista horien presentzia, Bilboko eta Santanderreko eta Bartzelonako Udalen arteko kultur lankidetza akordioari esker izan da posible.\nKanpoko ikuskizunei dagokienez, gehien itxaroten den ekitaldietako bat larunbatean, MAIATZAREN 23an, izango da, Víctor Cerro Extremadurako magoak eskainiko duen muturreko eskapismo erronka hirukoitzarekin. Magoak 1.500 euroko apustua egingo die ikus-entzuleei. Lotzen emandako denbora baino gutxiagoan 70 metroko sokatik askatu beharko da, moto-zerrez betetako ate bati aurre egin beharko dio eta 3 metroko altueran zintzilik, indar-alkandora batetik ihes egitea lortu beharko du. “Victor Cerro vs el ángel de la muerte” izenekoa Europa osoan parerik ez duen ikuskizuna da, eta Txurdinagan estreinatuko da, Magia topaketen barruan. Ikuskizuna 19:30etan hasiko da, Garai Lorategia plazan.\nTopaketen aurtengo edizioa LARUNBAT honetan hasiko da Otxarkoagako Ugarte plazan, Antonio Andévalo madrildarraren “El hombre del saco” ikuskizunarekin. Umorez betetako magia ikuskizuna da eta, lehenengo bost minutuetatik, ikus-entzuleek ikusiko dute magia ikusteaz gain barre ere egingo dutela, magia eta umorea lotuta dauden piezak, musika eta ezinbestekoa den ikus-entzuleen laguntza nahastuko baitira.\nTxurdinagan egingo diren kaleko ikuskizunen artean, azpimarragarria da Mag Gerard katalanaren “Abrakadabra.com” show berria (MAIATZAREN 22an, Gaiarre plazan). Ikusmen-magia ikusgarria eta antzerki barregarria bere estilo propioarekin nahasten ditu. Egun horretan bertan, baina Garai Lorategia plazan, ikus-entzuleek, Yurgen emakume mago alemanaren eta Florette bere partenaire frantsesaren “Enchanté” lanaren estreinaldiaz gozatu ahal izango dute. Umorea, magia eta ikus-entzuleekin elkarrekintza nahasten dituen komedia magikoa da. Belle Époque garaian girotutako ikuskizunak, 1900. urteko kaleko artista bikote atsegin eta dotorearen keinuekin eta komikotasunarekin jolasten du. Hurrengo egunean, (MAIATZAREN 23an) bakarrik dagoeneko, Florette ilusionistak “Madame Florette” lana estreinatuko du Bilbon, eta Debote Enbote euskal konpainiak “Vademecum” ikuskizuna aurkeztuko du euskaraz.\nHorrez gain, datorren astelehenean, MAIATZAREN 11n, Asociación Vizcaína de Ilusionismo (AVI) elkarteko zenbait artistak “Magia kalean” ekimenean hartuko dute parte. Bertan, mago troupe bat auzoko hainbat txokotara joango da, bertan daudenak harrituta uzteko, euren trebeziekin eta magiazko jokoekin. Ekimenak bigarren saioa izango du MAIATZAREN 21ean Txurdinagan, baina oraingo honetan, magiak harrituko dituenak Julián Gaiarre merkataritza gunean Garai Lorategia plazaren inguruetan erosketak egiten ari direnak izango dira.\nOhikoa denez, Otxarkoagako udaltegiak eskakizun maila tekniko altuena duten ikuskizunak jasoko ditu. Horrela, MAIATZAREN 14an, “Gala handia, Euskadi eta Munduko izarrekin” izenekoa egingo da. Mago Imanolek, sari nazionala eman dion ikuskizuna aurkeztuko du. Magiaz betetako ikuskizunaren ondoren, Tor eta Txoborro magoek, magia eta antzerkia uztartuz, inoiz ikusi gabeko unibertso magikoa aztertuko duen ikuskizuna aurkeztuko dute. Tokiko presentziari amaiera emateko, Jon Zabalen mentalismo beldurrezko, komiko eta enigmatikoak, bereizketa egitea ezinezkoa den modu estuan fikzioak eta errealitateak bat egiten dutela erakutsiko die ikus-entzuleei. Gala horri amaiera emateko, Charlie Magek, mundu mailako FISM sari ospetsua irabaztera eraman duen “Paradigma” ikuskizuna aurkeztuko du Euskadin lehen aldiz.\nBeste alde batetik, Magia Topaketek Magia Amateur Lehiaketa antolatuko dute bigarren urtez. Lehiaketak “Atera barruan daukazun magia!” izena eramango du, eta profesional izan barik, eszenatoki baten gainean magia efektu edo trukuren bat egiteko adina ezagutza eta praktika duten 16 urtetik gorako pertsona guztiek hartu ahal izango dute parte. Interesatuek, 2 eta 10 minutu arteko iraupena duen bideoa bidali beharko dute, gutxienez bi magia efektu erakutsiz, www.kulturabarrutik/magia helbidera. Lehiaketarako aurkezteko epea maiatzaren 17ra arte egongo da zabalik.\nAukeratutakoek, MAIATZAREN 28an, arratsaldeko 19:30etan, Otxarkoagako Udaltegian, egingo den ekitaldian hartuko dute parte. Bertan hiru sari emango zaizkie partaide hoberenei, Txurdinagako Merkatarien Elkartearen laguntzari esker. Gainera, aurten, ekitaldiak, iaz lehiaketaren lehen irabazlea izan zen Roberto Madariagak ekitaldi horretarako berariaz prestatu duen emanaldia jasoko du.\nMAIATZAREN 19an Otxarkoagako Udaltegiak, bentrilokiari buruzko hitzaldia jasoko du Señor Pérez izenekoarekin. Euskal artista horrek mundu mailako gaztelaniazko urteko bentrilokuoaren aintzatespena jaso du. “La ventriloquía con la máquina del tiempo” izeneko hitzaldian bentrilokiaren munduko zenbait gai landuko ditu, historia, anekdotak eta bitxikeriak… guztia ere digitalizatutako zenbait audioz lagunduta, horietako batzuk, mende bat baino gehiagoko antzinatasuna duten arbelezko diskoetatik ateratakoak.\nUgarte plaza / Plaza Ugarte\n17:00 Antonio Andévalo (Madril)\n“El hombre del saco”\nKepa Enbeita “Urretxindorra” Plaza / Plaza Kepa Enbeita “Urretxindorra”\nAsociación Vizcaína de Ilusionismo (AVI)\n“Magia kalean / Magia a pie de calle”\nElebiduna / Bilingüe\nCentro Municipal OTXARKOAGA udaltegia (Pau Casals, 19)\n19:30 Asier Kidam (Euskadi)\n“1805”. ESTREINALDIA / ESTRENO\n19:30 Mago Imanol, Tor Magoa, Txoborro Magoa, Jon Zabal (Euskadi); Charlie Mag (Bartzelona)\n“Gala handia, Euskadi eta Munduko izarrekin / Gran gala de estrellas de Euskadi y del Mundo”\n19:30 Daniel Ka (Santander)\n“La realidad es solo una ilusión”. ESTREINALDIA / ESTRENO\n19:00 Hitzaldia / Charla con El Señor Pérez (Euskadi)\n“La ventriloquia con la máquina del tiempo”\n18:00 Madiber Magoa (Euskadi).\n“Hor doa magia”\n19:30 II. Magia Lehiaketako festa / Gala del II Concurso de magia\n“Atera barruan daukazun magia! / ¡Saca la magia que llevas dentro!”\nAurreko urtean lehiaketa irabazi zuenak, Rober magoak, ere parte hartuko du / Con la actuación especial del anterior ganador del concurso: mago Rober.\nJulián Gaiarre etorbideko tabernetan / En bares de la Avenida Julián Gaiarre\n18:30 Asociación Vizcaína de Ilusionismo (AVI)\n“Magia merkataritzara hurbilduz / Aproximando la magia al comercio”\nResidencia TXURDINAGABARRI egoitza (Fernando Jiménez, 8 )\n17:00 Mag Gerard (Bartzelona)\n“Magia a la carta”\nPlaza (Julián Gaiarre, 9)\n19:30 Mag Gerard (Bartzelona)\n“Abradakadabra.com” ESTREINALDIA / ESTRENO\n13:00 Florette (Frantzia)\n“Madame Florette” ESTREINALDIA / ESTRENO\nGarai Lorategia plaza (Eroski aurrean) / Plaza Jardines de Garai (Frente a Eroski)\n19:30 Yurgen eta Florette (Alemania eta Frantzia)\n“Enchanté” ESTREINALDIA / ESTRENO\n13:00 Debote Enbote (Euskadi)\n19:30 Victor Cerro (Extremadura)\n“El Reto: Víctor Cerro vs. La Muerte”. Aurkezlea / Presenta: José Manuel Contreras Pazos.\n94- 4 010 010\nFacebook: kultura barrutik\nYoutube: Bilbao Kultura\n← ZORROTZAK SEIGARREN CLOWN ERAKUSKETA JASOKO DU OSTEGUNETIK AURRERA, AUZOETAN ESKAINTZEN DEN UDABERRIKO “KULTURA KALEZ KALE” KULTUR PROGRAMAZIOAREN BARRUAN\n“UDABERRIKO BERTSO SAIOAK” PROGRAMAREN XXXI. EDIZIOAK EGUNGO PANORAMAKO AHOTS GARRANTZITSUENAK BILDUKO DITU SANTUTXUN, ETA MAIATZAREN 30EAN, BERTSOLARIAK ETA GLOSADORE KATALANAK AURREZ-AURRE JARRIKO DITUEN INOIZ IKUSI BAKO FINAL PAREGABEA JASOKO DU →


Adostasunetan jauzia irudikatuko da ekainaren 19an • ZUZEU\nAdostasunetan jauzia irudikatuko da ekainaren 19an\nAdostasunetan jauzia irudikatuko da ekainaren 19an –\nHizkuntza-politiketan eragiteko ziklo berri bati ekingo dio Kontseiluak\nEkainaren 19ko aniztasunaren isla izan da gaurko agerraldiko ordezkaritza\nAurkezpen publikoa egingo da Donostiako Kursaal jauregian\nEuskalgintzaren Kontseiluko idazkari nagusi Paul Bilbaorekin batera, ELKAR taldeko ordezkari eta Kontseiluko lehendakari Joanmari Larrarte, BIZIPOZA eragileen bilguneko koordinatzaile Leire Elizegi, Mondragon Taldeko hedapen kooperatiboko arduradun Ander Etxeberria eta Gipuzkoako Erizainen Elkargoko lehendakari Pilar Lekuona izan dira agerraldian. Hain zuzen ere, Kontseiluko eledun Paul Bilbaok ideia hori mahai gaineratu du agerraldiaren hasieran: “Sektore oso desberdinetako eragileekin aurkezten ari gara ekainaren 19ko ekitaldia, askotariko eragileekin egindako lanaren emaitza delako, eta horixe erakutsiko dugulako” esan du.\nBilbaok aipatu du Kursaal jauregiak baduela esanahi berezia hizkuntza-gutxituen historian: “Duela lau urte eta erdi Europako hizkuntza-komunitate gutxituek inoiz egindako ariketa handienaren emaitza aurkeztu genuen bertan: Hizkuntza Eskubideak Bermatzeko Protokoloa. Egoera oso desberdinak izanagatik, hizkuntza-politiketan adostasun erraldoia lortu genuen.” esan du Kontseiluko ordezkariak.\nHorrekin batera Kontseiluko idazkari nagusiak gogoratu du iazko abenduan Kontseiluak konpromiso zehatza hartu zuela eragile politiko, sozial eta sindikalen aurrean: “Hizkuntzapolitiketan adostasun sozial eta politikoak eraikitzeko eta konpromisoak hartzeko ordua heldu zela esan genuen eta horri begira, eragile anitzekin prozesua zabalduko genuela aurreratu genuen. Azken bost hilabetetan buru-belarri jardun dugu horretan, eta pozik gaude izandako harrerarekin” adierazi du Bilbaok.\nIzan ere, azken hilabeteotan Euskalgintzaren Kontseiluak hainbat mintegi antolatu ditu eragileekin, hamarnaka alde biko bilera egin du askotariko eragileekin… Orotara ehundik gora ekarpen jaso ditu jatorrizko dokumentuak. “Bagenekien ezin geniola bakarrik intuizioari jarraitu, baina egia da alde askotatik ikusten dela hizkuntza-politiketan jauzia egiteko garaia dela, eta horretarako oinarrizko adostasunak lortu behar direla eragile sozialen artean” esan du.\nHorrekin batera, Bilbaok bi elementu azpimarratu nahi izan ditu prozesuaren inguruan. Batetik, eremu oso desberdinetako eragileen aldetik izan direla ekarpenak, eta bestetik Euskal Herri osoko eragileen ekarpenak jaso dituztela prozesuan zehar: “Ainhize-Monjolosetik Tuterara iritsi da proiektua. Abokatuak, pediatrak, sendagileak, kirol-taldeak, sindikatuak, enpresak, mundu kooperatiboa, erizainak, gazte-erakundeak, elkarte feministak, LGTBI aktibistak, zientzialariak, laborariak, hezitzaileak, euskalgintza bere osotasunean… horien guztien adostasuna irudikatuko dugu ekainaren 19an” esan du.\nEuskalgintzaren Kontseiluarekin baterako izandako eragileen artean, ELKAR taldeko ordezkari Joanmari Larrartek eta Gipuzkoako Erizainen Elkargoko lehendakari Pilar Lekuonak hartu dute hitza.\nLarrarteren esanetan garrantzitsua izan da euskalgintzaz haratagoko eragileekin lanketa berezitua egitea: “Ohartuak gara normalizazio-prozesuaren bandera euskalgintzak eraman izan badu ere, prozesua beste eragileekin partekatu behar dugula: erantzukizun partekatuak dira giltzarri jauzia egingo badugu” esan du. Ezaugarri horrek prozesu oso aberasgarria ahalbidetu du: “Ez gaude ohituta hizkuntza-politikaz euskalgintzakoak ez diren eragileekin eztabaidatzera, eta hori izan da proiektu honek hautsi nahi izan duen horma, edo sikiera zabaldu duen arrakala. Etorkizunari begira lan-molde berriak ekarri beharko ditu” gaineratu du.\nHorrekin batera, etorkizun hurbilean ere sektoreetan lanak ekarriko dituela aurreratu du: “Izan ere, ekainaren 19an adostasun sozial orokorrak irudikatuko ditugu, baina, ondoren, eremuz eremu, gurean kulturan, esaterako, jakin beharko dugu norabidetze orokor horiek gure ildoan aplikatzen lanketa berezituen bidez” esan du.\nBere aldetik, Gipuzkoako Erizainen Elkargoko lehendakari Pilar Lekuonak azaldu du euskara eta hizkuntza politikaren gaia bere egunerokoan bizi dituztela: “Gure lanean euskararen ezagutzaren beharra eta erabiltzeko beharra oso agerikoak dira eta oztopoak handiak dira”. Horrexegatik, Lekuonak Kontseiluarekin batera egindako prozesuaren garrantzia azpimarratu du: “Prozesu honek balio izan du begirada altxatu eta arazo partikularrari irtenbide globala emateko. Ohartu gara, osasungintza gizartearen puzzlearen beste pieza bat dela, eta beharrezkoa dela puzzle osoa ongi uztartzea” adierazi du. Horrekin batera adostasunak duen garrantzia ere azaldu du: “Zuzenean eta zeharka dokumentuak jasotzen duen norabidetzea erabat aplikagarria da gure eremuan, eta horrenbeste adostasuna duela jakiteak indartu egiten gaitu”.\nAgerraldiaren amaieran, Bilbaok ekainaren 19ko ekitaldiaren garrantziaz ohartu nahi izan du: “Zinez uste dugu batuz, jauzia emango dugula; batuz, gauzak aldatuko ditugula, eta lehen jauzia Kursaalen egingo du”. Ondorioz, herritarrei bertaratzeko deia egin die.\nEkitaldia irekia izango, baina segurtasun-neurriak bermatzeko, izena eman beharko da Kontseiluaren webgunean (www.kontseilua.eus) edota gonbidapenak@kontseilua.eus helbidera mezua igorriz.\nZure proiektu artistikoaren webgunea sortzeko oinarrizko zazpi aholku


KOMISARIO BERRIAK. «... tokiren batean finkatzeko behin-behineko modua behintzat» Jarduera osagarriak\nKOMISARIO BERRIAK: «...tokiren batean finkatzeko behin-behineko modua behintzat»\nNatura eta bere dardara\nMoare Danza eta Sociedad Doctor Alonso\nEguna: martxoak 4\nOrdua: 1go pasea: 12.30 2. pasea: 18.00 (Artium-etik irtenda)\n«Natura eta bere dardara» gune espezifiko bateko esku-hartze mekanismo bat da, errealitateari egindako ibilaldi-bisita baratz bat, non antzerkiko, gorputzeko, pentsamenduko eta zinemako tresnak oinarri hartuta, beste errealitate bat argituz agerrarazi nahi duen, beste modu batera begiratzera, deszifratzera eta ulertzera eramaten duten pertzepzio-aukerak esnaraziz ikuslearengan, haren fantasmagorian murgiltzera bultzatuta.\nObra hiri bakoitzean zehaztu beharreko oinezko ibilaldia da; ikusleek behaketaren bidez hautemango dute errealitatea ibilaldi horretan, baita entzungailuen bidez aditzen dutenari esker ere.\n*Izen emateko idatzi email bat komisarioberriak@dss2016.eu helbidera\nMoare Danza, euskal emakume koreografo batzuek 1992an sorturiko taldea, zuzeneko arteen esparruko lan etengabearen erreferentziazko egitura da. Urte askoan, dantzaren alorrean ikertzen, dibulgatzen eta irakasten aritu da, eta Dantza Berriaren ildoan espezializatu. Moare Danzak askotariko arte-esparruetako profesionalekin batera lan egiten du, baita artearen esparrutik kanpokoekin ere, gorputzaren esanahia eta gure gizartearen mugimendua ulertu nahian, besteak beste.\nSociedad Doctor Alonso konpainia Tomas Aragay zuzendari eszenikoak eta Sofia Asencio dantzari eta antzerkigileak zuzentzen dute, eta ikuskizun edo proiektu guztiak 0. puntutik planteatzen ditu, hizkuntza aldiro birplanteatzeko. Generoak, forma eszenikoak eta jende-motak nahasten ditu, eta, hala, agertokia bizitzeko bere modua sortzen du. Konpainiarentzat, agertokiak ikusgarritasuna behar du, baina baita batere ikusgarriena ez den hori ere, ikuslearen pertzepzioa lekuz aldatzen joan dadin.\nIkusi erakusketaren informazio orokorra


Laneko arriskuen prebentziorako osasuna zaintzeko oinarrizko orientazio-gida eta gida orokorra aurkezteko jardunaldiaren txostenak, argazkiak, bideoak eta laburpena - Osalan - Zer egiten dugu | Osalan\nLaneko arriskuen prebentziorako osasuna zaintzeko oinarrizko orientazio-gida eta gida orokorra aurkezteko jardunaldiaren txostenak, argazkiak, bideoak eta laburpena\nOrientazio-gida oinarrizkoa eta orokorra aurkeztea.\nOsasunaren zaintza, laneko arriskuen prebentziorako.\nAsteartea, 2021eko martxoak 16\nLangileen osasuna zaintzearen xede nagusia da hobeto ulertzea zer eragin duen lanak osasunean, lan-baldintzak hobetu ahal izateko. Zaintze horrek aukera eman behar du ahalik lasterren identifikatzeko zer eragin kaltegarri dituen lanak ongizate fisiko, mental eta sozialean, osasun-kaltea ez dadin gero eta handiagoa izan. Hori lortzeko, ez du denbora-etenik izan behar, eta luzaroan egin behar da arriskua duen langilearen jarraipena, eta lan-baldintzak prebenitu eta hobetzeko plan eta programetan txertatu.\nPrebentzio-zerbitzuen jarduera sanitarioa garatzeko baliabideak antolatzeko oinarrizko irizpideak ezartzen dituen ekainaren 17ko 843/2011 Errege-Dekretuak, 11. artikuluan, xedatzen du Osasungintza Ministerioak, autonomia-erkidegoekin koordinatuta, eta zientzia-elkarteei eta gizarte-eragileei entzun ondoren, Lan-arriskuak prebenitzeko langileen osasunaren zaintza-jardueren orientazio gida oinarrizkoa eta orokorra egin eta eguneratuta izango duela. Gidak barruan hartuko ditu lan-arriskuen prebentziorako arlo sanitarioan kalitateko jardunbide profesional ona izateko irizpideak.\nAdostasun zabala dago langileen osasunaren zaintzak dituen helburuez; batzuk indibidualak dira —hau da, langile bakoitzarentzakoak— eta batez ere osasunerako kalteen detekzio goiztiarrera bideratuak, eta beste batzuk kolektiboak, eta zerikusi handiagoa dute prebentzio neurrien eraginkortasunaren jarraipenarekin eta jarduketak lehenestearekin.\nGidak langileen osasunaren zaintzari buruzko definizioak, irizpideak eta printzipio orokorrak jasotzen ditu laneko arriskuen prebentzioari begira.\n- Legezko agindu batzuk praktikan duten interpretazioa eta aplikazioa; besteak beste, osasun-azterketen derrigortasuna edo borondatezkotasuna; bahetze-jarduerak; osasuna zaintzeari buruzko dokumentazioa egitea, lekualdatzea, gordetzea eta zaintzea; gaitasuna baloratzea; langilearen osasunari buruzko datuen eta ikerketa-beharren konfidentzialtasuna; osasunaren zaintza kolektiboa; gaixotasun profesionalaren susmoaren jakinarazpena; eta zaintza postokupazionala.\n- Enpresan osasuna zaintzeko programa eratzeko prozesua, prebentzio-zerbitzuek jardunbide oneko gida izan dezaten.\n- Arlo horretan diharduten eragileek egin beharreko jarduerak: Estatuko eta autonomia-erkidegoetako osasungintza-administrazioek, prebentzio-zerbitzuek, enpresariek, langileek eta prebentzio-ordezkariek. Eta horren ondoriozko jardueren koordinazioa.\nEra berean, langileen osasunaren zaintzaren praktikari dagozkion printzipio etikoei buruzko LANEren eta ICOHren bi argitalpen jaso dira eranskinetan, lagungarriak izan baitaitezke gida honetako kontzeptu batzuk ulertu eta zabaltzeko.\nHorretaz guztiaz hitz egin zuten hizlariek Laneko Arriskuen Prebentziorako Osasuna Zaintzeko Gida aurkeztean.\n2021eko martxoaren 16an\n"Guía básica y general de orientación de la Vigilancia de la Salud" (pdf, 1,53 MB)\nMontserrat García Gómez, Osasuneko Zuzendaritza Nagusiko Laneko Osasunaren Arloko burua Osasun, Kontsumo eta Gizarte Ongizate Ministerioaren publikoa .\n"Vigilancia individual, valoración y comunicación de resultados" (pdf, 2,46 MB)\nAitor Gisasola Yeregi, Osalaneko Laneko Osasunaren Unitateko arduraduna.\n"Vigilancia colectiva de la salud " (pdf, 1,90 MB)\nLeire Ibañez Vallejo, Osalaneko Laneko Osasunaren Unitateko epidemiologoa.\n"La coordinación de las actividades, fundamental para la vigilancia de la salud" (pdf, 1,16 MB)\nValentín Esteban Buedo, Laneko Osasunaren eta Segurtasun Kimikoaren arduraduna. Direcció General de Salut Pública i Addiccions. Conselleria de Sanitat Universal i Salut Pública. Generalitat Valenciana.


'Bertse' ikuskizuna Gau Zurian Euskal Museoan - Uriola.eus\n'Bertse' ikuskizuna Gau Zurian Euskal Museoan\nuriola.eus 2018-06-12 09:24 Kultura-aisialdia Bilbo\nArgiz eta proiekzioz betetako antzerki ikuskizun bat ikusgai, oraintsu eraberritutako Euskal Museoko Klaustroan asteburu honetan.\nBeste urte batez, heldu da Bilboko Gau Zuria. Bilbao 700 Fundazioak antolatutako ekitaldian, Bilboren 718. urteurrena ospatuko da aurten. Lehenengo aldiz, Gau Zuria bi gauetan egingo da: 15ean, ostirala, eta 16an, larunbata.\nEuskal Museoa, berriro, gau horretan kalera irtengo direnen topagune izan nahi du eta jendeak aukeratutako lekuetako bat bilakatzeko argiz eta proiekzioz betetako antzerki ikuskizuna antolatu du. Aurtengoan, oraintsu inauguratutako Euskal Museoko klaustro estaliak hartuko du Bilboko historia eta hiria protagonista dituen Bertse antzerki-ikuskizuna.\nBertse Bidaia bat da denboran barrena, Bilboren idiosinkrasiaren gakoak ezagutzeko, hiriaren sorreratik hasi eta nola hazi eta garatu den ikusiteko, gaur egun, eraldaketa eredu gisa agertzen baita, eta horrek egin baitu 2018ko Bilbo. Emanaldiak ostiralean eta larunbatean: 22:30ean, 23:15ean, 00:00etan eta 00:45ean izango dira.\nEuskal Museoan Bilbo


Bihartik datorren azaroaren 11ra arte, Abesbatzen Nazinoarteko Topaketen 38. ekitaldia ospatuko da Santurtziko Gorka Deuna eleizan. Kostaldeko herri honetako egutegian guztiz sustraituta dagoan gertaera kultural honetako emonaldiak barikuz eta zapatuz izango dira, iluntzeko 20:30etatik aurrera.\n‘Lagun zaharrak’ abesbatzaren eskutik ospatuko dan jaialdiaren 38. ekitaldi honetan, zortzi kontzertu izango dira. Datozan lau asteburuetan, hainbat lekutatik –besteak beste Indonesia, Lituania eta EEBBetatik- etorritako abesbatzek jardungo dabe Gorka Deuna eleizako eszenatokian.\nBihar emongo jako hasiera jaialdiari Eider Torrijos eta Susana Cerro sopranoek lagunduta jardungo dauan Pedro Guallar organistaren emonaldiagaz. Zapatuz, urriak 21, Palentziako ‘Regina Angelorum’ koralak parte hartuko dau.\nUrriaren 27an, Bilboko ‘Ars Viva’ taldearen kontzertua ospatuko da eta biharamunean, urriak 28, aurtengo egitarauko emonaldirik erakargarrienetako baten txanda izango da, Indonesiako ‘Batavia Madrigal Singers’ abesbatzarena.\nAzaroaren 3an, Lituaniako ‘Liepaites Girl’s Choir’ neskatoen abesbatzak eskainiko dau kontzertua eta, zapatuz, azaroak 4, Estatu Batuetako ‘Collegiate Chorale University of Wyoming’ koruak.\nAzken asteburuan, azaroak 10 eta 11, ‘San Anton’ abesbatzak eta ‘Lagun zaharrak’ koru antolatzaileak jardungo dabe.\nIndonesiako 'Batavia Madrigal Singers' abesbatza


Nerabe bikoteetan sare sozialen bidez gertatzen den kontrola ezkutuan geratzea arriskutsua da, ikerketa batek ohartarazi duenez - UPV/EHU\nNerabe bikoteetan sare sozialen bidez gertatzen den kontrola ezkutuan geratzea arriskutsua da, ikerketa batek ohartarazi duenez\nMedicus Mundi Gipuzkoak, UPV/EHUk, Farapik eta Donostiako Udalak aurkeztu dute lana\nMedicus Mundi Gipuzkoak, Euskal Herriko Unibertsitateak, Donostiako Udalak eta Farapi Koop. Elkarteak, otsailaren 14aren (San Valentin Eguna) bezpera baliatu nahi izan dute, 'Online kontrolatzen den gauza ederra ote da maitasuna? Euskal eta perutar nerabeak harremanen kudeaketa birtualean' ikerketaren emaitzak aurkezteko. Garapenerako Lankidetzaren Euskal Agentziak eta Gipuzkoako Foru Aldundiak diruz lagundutako ikerlan hau elkarlanean burutu dute Medicus Mundi Gipuzkoak, Euskal Herriko Unibertsitateak eta Farapi Koop. Elkarteak, Medicus Mundi Gipuzkoak lankide duen Peruko Movimiento Manuela Ramos erakundearekin batera. Gipuzkoako hainbat ikastetxe, hezkuntza eragile eta Gazteleku ekimenean laguntzaile izan dira; horien artean, Donostiako Udalaren Gaztelekuak.\nIkerketa hau 2016ko otsailean aurkeztutako “Gaizki amaitzen den gauza ederra ote da maitasuna? Amodioa, sexua eta osasuna. Gipuzkoako nerabe eta gazteek maitasunari buruz dituzten ideiak” txostenaren jarraipena da. Haren emaitzek behar bat agerian utzi zuten; alegia, nerabeek sare sozialetan euren harremanak nola kudeatzen zituzten aztertzeko premia antzeman zen eta hala egin da oraingoan. Gainera, ikerketa berriak aztertutako eremu geografikoa zabaldu du, Peruko hiru ingurutara hedatuz (Lima, Ayacucho eta Ucayali). Modu honetan, aniztasun geografiko handiagoa besarkatu da. Eta frogatu ahal izan da, errealitateak nabariki ezberdinak izan arren, mundu mailako problematika direla genero berdintasunik ezarekin zerikusia duten arazoak.\nHala eta guztiz ere, txostenaren ondorio nagusiak helduen eta gazteen artean dagoen arrail digitalean daude, ikerketaren arduradunen iritziz. Izan ere, batzuek eta besteek oso era ezberdinean ulertzen dute munduan egoteko modua. Ikertzaileek uste dute oso garrantzitsua dela helduek euren errealitate propioa deseraikitzea, sare sozialen leihoetatik sar daitezkeen indarkeria sexisten identifikazio eta prebentzioan nerabeei lagundu ahal izateko. “Helduek ulertu eta onartu behar dute nerabeen arteko harremanak beste modu batean eraikitzen direla, baina horrek ez du zertan negatiboa izan. Sare sozialak kriminalizatzeari utzi behar diote eta munduari buruzko euren ikuskera deseraiki, nerabeek bizi duten errealitatearen inguruko ulermen egokiagoa eraikitzeko”, azpimarratu du Maggie Bullen Euskal Herriko Unibertsitateko Balioen Filosofia eta Gizarte Antropologia Saileko irakasle eta ikertzaile taldeko kideak.\nHelduak nerabeengana gerturatzea hain garrantzitsu egiten duten arrazoietako bat kontrolaren gaian datza, ikertzaileen iritziz. Kontrolarena osotasunean landu beharreko gaia da, eta ez soilik mutil eta nesken arteko harremanetan. Kontrola eremu eta norabide guztietan erabiltzen ari da: gurasoak, lagunak, bikotekideak... Eta talde ezberdinetatik datorren etengabeko kontrol egoera horretan, bikotearen barruan burutzen denak ez du ikusgarritasunik. Horregatik, ez da indarkeria matxistarekin identifikatzen. “Eta ikusgarritasun falta horrek arriskuak dauzka; bikotearen barruan gertatzen den kontrola gurasoek edota lagunek erabil dezaketena baino arriskutsuagoa da, eta indarkeria sexistarekin erlazionatutako jokabideak eragin ditzake”, ohartarazi dute ikertzaileek.\nGipuzkoa mailako ikerketan, hainbat gurasorekin batera, honakoek hartu dute parte: Bergarako Ipintza ikastetxeak, Arrasateko Institutu eta Ikastolak, Txatxilipurdi Aisialdi Elkarteak eta Gipuzkoako hainbat Gaztelekuk, non ikerketan erabilitako informazio guztia jasotzeko beharrezko elkarrizketa sakon eta tailer gehienak egin ziren. Gorka Goiatxe Donostiako Udaleko Gazteria eta Aterpetxe Saileko buruak prentsaurrekoan esan duenez, garrantzitsua da administrazio publikoek parte hartzea gai hauek jorratzen dituzten ekimenetan, batez ere nerabe eta gazteekin lan egiten den kasuetan. Horregatik, Donostiako Udalak ikerketa horretan partaide izatea erabaki zuen, ikertzaile taldeari Gaztelekuetako ateak irekiz.\nIkerlan hau barne hartzen duen egitasmoa haratago joango da. Aste batzuk barru gida batek osatuko du. Baliabide hau Gipuzkoa eta Peruko hainbat hezkuntza eragileri helaraziko zaie, ikerketan jaso den problematikari aurre egin eta nerabeekin haren inguruan lan egin asmoz.\nInprimatu Nerabe bikoteetan sare sozialen bidez gertatzen den kontrola ezkutuan geratzea arriskutsua da, ikerketa batek ohartarazi duenez


azaroa, 2016 | Noaua Kultur Elkartea\nHemen zaude: Hasiera » Artxiboa azaroa 2016\nHonen artxiboa azaroa, 2016\nEAJ eta PSE, Erraustegia Erabakia plataformaren mozioaren aurka\nBy\tnoaua\ton\t2016-11-30\tin\tIngurumena, Jendartea, Politika\twith\t0 iruzkin\nUsurbilgo Udalak erraustegiari buruzko galdeketan herritarrek adierazitako iritzia defendatu eta erraustegia ez eraikitzeko Udalak bere esku dagoena egiteko eskaeren aurka agertu dira Usurbilgo PSE eta EAJ-ko udal ordezkariak. Atzoko osoko ohiko bilkuran izan zen. Erraustegia Erabakia Herri Plataformak, eskaerok biltzen zituen mozioa aurkeztu zuen. Mozio hau ez zegoen aurreikusia gai zerrendan. Horregatik, lehenbizi gai zerrendan txertatu […]\n“Usurbilgo Udaletik, borroka feministaren alde hartutako konpromisoa berretsi nahi dugu”\nBy\tnoaua\ton\t2016-11-30\tin\tJendartea, Politika\twith\t0 iruzkin\nUsurbilgo Udalak bat egin du azaroaren 25ean antolatu ziren Emakumeen Kontrako Indarkeria Ezabatzeko Nazioarteko Eguneko ekimenekin, atzo egindako osoko ohiko bilkuran EHBilduk aurkeztu eta udalbatzak aho batez onartu zuen mozioaren bidez. “Usurbilgo Udaletik, borroka feministaren alde hartu dugun konpromisoa berretsi nahi dugu, indarkeriarik gabeko jendarte demokratiko bat eraikitzeko bide eta tresna nagusia den heinean”. Bost puntuko […]\nEuskaraz hausnartzera gonbidatzen gaituen udal adierazpena\nBy\tnoaua\ton\t2016-11-30\tin\tEuskara, Jendartea, Politika\twith\t0 iruzkin\nLehen aldiz, herri-erakunde guztiek bat egin duten adierazpena prestatu da, abenduaren 3an ospatuko den Euskararen Egunari begira. Tokian tokiko erakundeak bere eremuetan aurkezten eta onartzen ari dira egunotan. Usurbilgo Udalak atzo egin zen azaroko osoko ohiko bilkuran onartu zuen aho batez, “Zer egin dezaket nik euskararen alde?” aldarria daraman adierazpena. Galdera honi buruz hausnartzera gonbidatzen gaitu […]\nAtsobakarreko kirol azpiegitura berrietara irisgarritasuna bermatzeko eskaera\nBy\tnoaua\ton\t2016-11-30\tin\tAisia, Jendartea, Kirola, Politika\twith\t0 iruzkin\nLasarte-Oriako Udalak entrenamendu-zelaia eta atletismo-pista eraiki nahi ditu Urbil mertakal gune ondoko Atsobakar parke eremuan. Udal hartako udalbatzak, gai honi lotuta, uztailaren 12ko osoko bilkuran hartu zuen erabaki baten berri eman zion Usurbilgo Udalari abuztu amaieran. Udalari eskatzen zaio, “lur-sail bat eskain dezala eta tramitazio urbanistikoak erraztu ditzala Atsobakarren entrenamendu-zelai bat eta atletismo-pistak eraikitzeko”. Eremu horretan […]\nElikagai bankuekin lankidetza indartzeko konpromisoa hartu du Udalak\nBy\tnoaua\ton\t2016-11-30\tin\tEkonomia, Jendartea, Politika\twith\t0 iruzkin\nIaz baino elikagai kilo gutxiago bildu dituzte Elikagai Bankuek asteburuan antolatu duten Elikagaien Bilketa Handian. Gipuzkoan, 700.000 bat kilo biltzea aurreikusten dute. Beherakada horrek ordea, ez du halako kanpainen beharrik ez dagoenik adierazten. Horregatik, elikagai bankuekin lankidetza indartzea eskatzen du PSE-EEk aurkeztu eta Usurbilgo Udaleko udalbatzak atzoko osoko ohiko bilkuran aho batez onartu zuen mozioak. Testuak gogorarazten […]\nUsurbildarren produktu eta aurkezpen saioak, 51. Durangoko Azokan\nBy\tnoaua\ton\t2016-11-30\tin\tAisia, Euskara, Jendartea, Kultura\twith\t0 iruzkin\nOhi baino lehenago irekiko ditu ateak aurten, 51. Durangoko Azokak. Bi egun barru, abenduaren 2tik 6ra aurten. “Bizitzekoa DA!” aldarria hautatu dute edizio honetarako. “Hori da Azokak indartu gura duen ideia: Azokara etortzeak merezi du, esperientzia aberasgarria da, publiko guztientzat dago plana”, antolatzaileen esanetan. Azken urtean argitaraturiko usurbildarren produktu ugari aurkituko ditugu Durangon egunotan; Yolanda […]\nGazteraiki topaketetako bonoak eskuratzeko azken eguna\nBy\tnoaua\ton\t2016-11-30\tin\tAisia, Jendartea\twith\t0 iruzkin\n25 eurotan Irrati tabernan dituzue salgai, abenduaren 9tik 11ra Barañainen (Nafarroan) antolatu diren Gazteraiki topaketetan parte hartzeko bonoak. Honez gain, gazteokeraikitzen.topatu.eus atarian izena eman beharra dago. Web orri berean jaso daiteke, topaketon inguruko behar beste argibideren berri. Alternatiben lanketa Azaroaren 18an eman zuen Usurbilgo Ernaik, gazte topaketon berri Potxoenean. Azken hilabeteotan herri mailan gazte eragileekin elkarlanean landu duten […]\nZubieta, Endika Abril Errebote lehiako txapeldunorde\nBy\tnoaua\ton\t2016-11-29\tin\tAisia, Jendartea, Kirola\twith\t0 iruzkin\nEuriagatik bitan atzeratu ostean, hirugarrenean posible izan da. Zubietarrek jokatu dute azkenean, Endika Abril Errebote Txapelketako final handia. Aurreko igandean izan zen, azaroaren 27an, Villabonako plazan. Luzean taldekoekin lehiatu ziren. Donibane Lohitzunekoak nagusitu ziren; 13-4 irabazi zieten zubietarrei. Zubietarrak beraz, iaz bezala, Endika Abril Errebote lehiako txapeldunorde ditugu. Zorionak! Taldeak, senide, lagun, zubietar edota Pilota Elkarteko […]\n23tik 1. orria12345...1020...»Azkena »


Sonia Pérez Ezquerra Turismo, Merkataritza eta Kontsumoko sailburuak gaur aurkeztu ditu Gobernu Kontseiluan COVID-19ak eragindako egoerari aurre egiteko Merkataritzako Bulego Teknikoei zuzendutako laguntzak. Laguntzetara 1.809.000 euro bideratuko dira eta bulegoen funtzionamendu-gastuak ordaintzeko izango dira\nEkainean zehar, Euskadiko Turismo Ofizialaren atariko jarduerak susperraldi-adierazle argiak erakutsi ditu COVID-19ren krisiaren ondoren, eta joera hori goraka hasi zen joan den maiatzean.\n“Merkataritza eta turismoa Covid-19aren ondoren: gakoak, erronkak eta aukerak” izenburua hartuta, asteazken honetan egingo da Nazioarteko Foro Birtuala, Turismo, Merkataritza eta Kontsumo Sailak antolatuta.\nKontsumobide, Kontsumoko Euskal Institutua bihar hasiko da ikuskapen-kanpaina egiten, eta hilaren 31ra arte luzatuko den kanpaina horrek maskara higienikoetan eta NBE maskaretan jarriko du arreta.\n“Xehetasunez eskainitako arreta” Turismo, Merkataritza eta Kontsumo Sailaren tokiko merkataritzaren aldeko kanpainan.\nMerkataritzako Biltzar Sektoriala asteazkenean egin zen, eta bertan bildu ziren Xiana Mendez Merkataritzako Estatu Idazkaritza eta autonomia-erkidego bakoitzeko ordezkariak. Biltzar horretan, COVID-19arekin zerikusia duten neurriak aztertu ziren, baita deskonfinamendu faseak eta Ministerioa etapa horietarako prestatzen ari den Segurtasun Planak ere..\nTurismo, Merkataritza eta Kontsumo Sailak turismo-sektoreari laguntzeko 3 agindu argitaratu ditu, 2,8 milioi euroko aurrekontua dutenak\nSonia Pérez Ezquerra Turismo, Merkataritza eta Kontsumoko sailburuak turismo-sektoreari laguntzeko 3 agindu aurkeztu ditu gaur Gobernu Kontseiluan. Laguntza horien bidez, COVID-19ak sortutako premia batzuei erantzun ahal izango zaie.\nHauek dira aginduak: Lurralde Proiektu Turistikoetarako Laguntzen Programa (LPT); Turismoa Merkaturatzeko eta Sustatzeko Laguntzen Programa (TMS); eta Ekintzailetzarako eta Turismo Enpresen Lehiakortasunaren Hobekuntzarako Laguntzen Programa (ETELH).\nSonia Pérez Ezquerra sailburua merkataritzaren sektorearekin egindako bileraren buru izan da, etorkizuneko neurriak azaltzeko eta COVID-19ri aurre egiteko baterako ekintza koordinatzeko.\nTurismo, Merkataritza eta Kontsumo Saila sektoreari laguntzak ematen ari da, Jaurlaritzaren 30 milioiko funtsaren bidez, eta pizgarri- eta aktibazio-neurriak prestatzen ari da, hala nola merkataritza-bonoa.\nPrebentzio-protokolo espezifikoa, merkataritza sektorean COVID-19 birusaren ondorioak minimizatzeko. (PDF)\nTurismo, Merkataritza eta Kontsumo Sailaren koronabirusaren aurrean turismo eta ostalaritza sektorerako jardun-protokolo berezia (PDF)


Elizalde Herri Eskolak euskal dantzak curriculumean sartzeko erabakia hartu du — dantzan.eus\nHemen zaude: Hasiera › Hemeroteka › Elizalde Herri Eskolak euskal dantzak curriculumean sartzeko erabakia hartu du\nElizalde Herri Eskolak euskal dantzak curriculumean sartzeko erabakia hartu du\nIkasturte honetan esperientzi berri bat martxan jartzea erabaki dute Elizalde Herri Eskolan. Kulturarekin eta, zehatzago, euskal kulturarekin lotutako ekimena jarriko dute abian ikasle nahiz familien nahiarekin lerrokatuz. Euskal Dantzak curriculumean sartu dituzte, horrek aldaketa kualitatiboa dakarrelarik.\nIkastetxeko Hezkuntza proiek-tuak Euskal kultura sustatzea eta bizitzea izan du beti xedeetako bat eta honi jarraituz eskola orduz kanpoko ekintzetan Bertsolaritza eta Euskal Dantza bezalako jarduerak bultzatu nahi izan dituzte betidanik ikasleen egutegietan.\nDesberdintasun batzuk ordea badaude esparruen artean. Kontua da eskola orduz kanpoko ekintzak hautazkoak izanik ez direla ikasle guztiengana iristen. Bertsolaritza bultzatzeko, esaterako, Lehen Hezkuntzako 5. eta 6. mailakoak eskola-ordutan badute ikasturte osoan zehar astero saio bat, Bertsolarien Elkarteak antolatua. Pausu berri honekin, euskal dantzen kasuan, eskola orduz kanpo soilik ez, eskola orduetan ere lekua izatea ahalbideratu nahi izan dute proiektu honekin. Aldaketa honekin lortzen da hain zuzen ere ikasle guztiengana iristea eta hautatu beharrean ez egotea.\nIrakasle eta tutorearekin\nHorretarako, ikasturte honetan Haur Hezkuntzako 4 eta 5 urteko ikasleek astean Euskal Dantzako saio bat izango dute dantzako irakasle batekin eta tutorearekin.\nHelburua ikasle guztiak Euskal Dantzen oinarri bat izatea da, Euskal Herriko dantza tradizionalak ezagutzea eta honekin goza-tzea. Maila hauetan ikasleek dan-tzak ikasiko dituzte eta aurreragoko mailetan eskolako ospakizun eta jaietan nahiz gorputz hezkun-tzako hainbat saiotan praktika-tzeko aukera izango dute.\nHortik aurrera, dantzen ikasketa sakondu nahi duenak izango du orduz kanpoko ekintzetan egiteko aukera. Bidea behintzat irekita geratuko zaio eskola ordu horietan jasotako oinarrizko irizpideak mamitu eta gero. Baina denek izango dituzte euskal dantzaren ezagutza maila bat jasotzeko aukera eta baliabideak.\nEuskal dantzak euskal kultura eta folklorearen osagai garrantzitsuak dira, eta hortaz jabetuta hartu du Elizalde Herri Eskolak erabakia. Herri, eskualde edo lurralde batetik bestera dantzak aldatu egiten dira, baita esanahia eta dantza egiteko modua ere. Guzti horren ezagutza jasoko dute bertako ikaseek.\nEuskal dantza festa eta ospakizun orotan agertu izan da eta Elizaldeko ikasleek prestakuntza jasoko dute, curriculumaren barne, arlo kultural garrantzitsu eta eder honetan.\nIkasle gutxiek euskal dantzetan oinarria izatean da helburua.


Aspaldi ohitu ginen gure kaleetan paperezko publizitate-panel handiak ikusten. Orain arlo horretara ere iritsi da digitalizazioa. Horren ondorio nabari bat malgutasuna da. Orain arte iragarki bat astetan egoten zen ikusgai eta gero hurrengoa jartzen zuten, beste aste batzuk egoteko. Iragarki digitalak, ordea, alda daitezke nahi bezain sarri. Malgutasuna eta malgutasunarekin errentagarritasuna eta ereduaren aldaketa. Jadanik ez dira metro karratuak saltzen minutuak baizik.\nPanel digitalak inbertsio bat eskatzen du, baina eskulanean, materialetan eta garraioan aurrezten denak aukera ematen du inbertsio hori laster amortizatzeko. Digitalak izateak aukera ematen du hainbat panel sarean konektaturik funtzionarazteko.\nPublizitate panel digitalak geltoki batean\nTamaina askotako publizitate-panel digitalak daude: itxarongela baterako moduko txikiak, autobus geltokietarakoak eta estadioetako handietarainokoak.


Ezkutatutako kontuak –\nTwitter erabiltzen dutenek ikusiko zuten sare sozialak ematen duen aholkua: “Ukrainako albisteak, gertatu ahala. Egon informatuta adituen eta tokiko iturrien bidez”. Esteka bat du mezu horrek, ez dakit nork filtratutako informazio jario bat jasotzeko.\nBada egunero Twitterren irakurgai den beste mezu bat: “Ezkutatutako kontua”. Mezuak dio Rusia Todayren Twitter kontua gorde egin dutela Europar Batasuneko herrialdeetan “legezko eskakizun batengatik”. Informazio eta adierazpen askatasunaren Europa.\nAtzo bi aste iragan ziren beste kontu bat ezkutatu zutela. Hau larriagoa da, zoritxarrez mundu analogikoan gertatu baitzen: Pablo González kazetaria Polonian atxilotu zuten. Bere familiako kideek eta abokatuak ezin izan dute harekin hitz egin oraindik. Espioitzaren aitzakiarekin ezkutatu dute; eta ezkutatu digute guri bertatik bertara aditu batek ematen zuen informazioa.\nGizarte aske batean ezinbestekoak dira kazetari askeak; gainerakoan, nekez egonen gara informaturik. Horregatik, ozen esan beharra dago: Pablo González askatu!\nadierazpen askatasuna, Errusia, Ezkutatutako kontuak, informazio eskubidea, Pablo Gonzalez, Ukraina


Afrikako deskolonizazioa | Historia | Xuletas, chuletas para exámenes, apuntes y trabajos\nEscrito el 14 de Septiembre de 2018 en vasco con un tamaño de 7,38 KB\nAFRIKA BELTZEKO IBILBIDE POLITIKOA\n1884. Urteko azaroaren 15a eta 1885. Urteko otsailaren 26a bitartean Berlingo hirian konferentzia bat egin zen, Frantziak eta Ingalaterrak deituta, eta Alemaniako kantzilerrak, Otto Von Bismarck-ek antolatuta. Afrikan ageri zen hedapenarengatik sortutako arazoei aurre egiteko asmoz, Berlingo Konferentzia bezala ezaguna dena garatu zen. Parte hartzaile guztiak bi zatitan banatzen dira. Lehen mailako herrialdeak ditugu alde batetik: Britainia Handiko eta Irlandako Erresuma Batua, Frantzia, Alemania, Portugal eta Herbehereak. Bestalde, bigarren mailako herrialdeak daude;:Astro-Hungariar Inperioa, Belgika, Danimarka, Italia, Espainia, Errusia, Suedia, Turkia eta Amerikako Estatu Batuak.\nXX. Mendean, Afrika deskolonizazio prozesuan sartu zen. Lehenik eta behin, Magreb eta Saheleko aldia izan zen 1955-1965. Urteen artean. Hurrengo 30 urteetan, Afrika Beltzaren aldia izan zen, bi aldi desberdinetan sailkatzen dena; 1965etik 1975era Afrika Tropikalarena, eta 1975etik 1995era Hegoaldeko Afrikarena.\nAfrika Beltzeko herrialdeak independentzia lortu ahala, hainbat arazo zein desberdin berenganatu zituzten. Lehenik eta behin, lortu zuten haien arteko mailakako eta arazo handirik ez egotea, batez ere liskarrak alde batera uztea (Mendebaldeko Afrikan), istiluekin akabatzea (Erdialdeko Afrikako estatuetan) eta gerrak geldiaraztea (Mozambiken, Angolan eta Zimbawen). Horrez gain, arazo ekonomiko eta sozialak nabarmentzen hasi ziren, pasatako istilu eta gerran guztien ondorioz, eta herrialde potentzialetik independizatzearen ondorioz. Bestalde, ideologia nagusiak garatu ziren, deigarriena nazionalismoa, bakoitzak bere herrialdearen independentzia nahi baitzuen. Honekin batera bilakaera politiko instituzional handia izan zuten. Azkenik, Afrikako kontinentea nazioartean garrantzia izatea lortu zuten.\nAfrika Beltzeko herrialdeak defizit politiko zein historiko batean sartuak zeuden. Izan ere, herrialde independenteak izan baino lehen, superpotentzia baten menpe zeuden, haien sistema politikoa inposatuz. Afrikako lurraldeak orduan, askatasun politikoa lortu zutenean, ez zekiten politikaren inguruan, eta horregatik defizit batean sartu ziren, lurraldea gidatzeko moduen informazio eta esperientzia eza izateagatik. Alderdi historikoan, antzekoa gertatu zitzaien. Izan ere, beste lurralde batzuen menpe egon ziren hainbat urtez. Orduan esan dezakegu lurralde hauek bi motatako dinamika historiko jasan behar izan zituztela. Alde batetik, iraupen luzeko dinamikak berenganatu zituzten. Iraupen luzekoak direla esaten dugu, lurraldeen haien informazio edo ezaugarriekin bat egiten duten datuak direlako. Honen barruan hiru aspektu daude: lurralde zabalak izatearen arazoa, ez zentralizatuko estatuak izatearena, eta sare sozialen funtzionamenduena. Izan ere, lurralde zabalak izatean, zure herrialdearen inguruko kontrola errazago galtzea suposa dezake. Gainera, estatuak zentralizatuak ez bazeuden, inork ez zekien nola kontrolatu edo agintepean eduki lur hori guztia. Sare sozialen inguruan, ordea, esaten da mekanizazio faltak egoera zailtzen duela. Baina hirugarren munduko lurraldeak direnaren menpean, arazo ekonomikoak izanda, zaila zen sare sozialak barneratzea bertako bizitzan, eta are gehiago sistema berri hori funtzionatzea.\nLehen esan dudan bezala, bi motatako dinamika historiko egon ziren Afrika Beltzeko lurraldeetan. Bigarren dinamika mota iraupen laburrekoa izan zen. Atal hau XX. Mendean etortzen diren arazoei buruz ari da, hau da, kolonizazio prozesutik aurrerakoa. Herrialde hauek kolonizatuak izan zirenean, ustiapen ekonomikoko sistema batean sartu ziren. Izan ere, beste superpotentzia baten menpe egoteak, haientzat lan egitea suposatzen zuen, eta ekonomikoki lan errentagarria egitera bultzatu zituzten kolonia hauek. Horrez gain, kontrol sozial eta politiko bat eman zen, zeinetan biztanleak sozialki sailkatuak izan ziren (batez ere tribu edo etnietan eta lurraldearen arabera) eta baita hango jendea kolonietako egitura instituzionalean lan egitera bultzatuak zeuden. Hau da, kolonia bilakatu ondoren, beste politiken inposaketa jasan behar izan zuten. Gainera, Mendebaldeko "zibilizatzaileak" bezala ezagutzen ziren herrialdeak garrantzia berenganatu zuten.\nBaina urte batzuk geroago, Gerra Hotza munduan zehar zegoen bitartean (1945-1991) superpotentzia askok boterea galdu zuten, krisi garaietan sartu ziren, edo porrota jasan zuten. Hori dela eta, Afrikan mugimendu sozialak hasi ziren, eta honen ondorioz nazionalismoa sortu zen. Izan ere, lehen esan dudan bezala, herrialde bakoitzak bere independentzia lortu nahi zuen. Honi esker, estatu berriak eratzen hasi ziren.\nBaina bestalde, independentzia lortzearekin batera eta nazionalismoa garatzearekin batera, belztasun kontzeptua garatu zen, "panafrikanismo" bezala ezaguna dena. Kontzeptu honek erreferentzia egin zion lurraldeak sortutako mugimendu politiko, filosofiko eta sozial bati. Mugimendu hau sortu zen Afrikako biztanleen batura sustatzeko. Izan ere, pertsona afrikarren eskubideen defentsarako sortua izan zen, Afrikako Batasuna Estatu subirano bakar batean batzeko intentzioarekin. Ideologia hau Amerikako diasporarengatik sortu zen, eta esklaboen ondorengoek areagotuta XX. Mendearen erdialdetik aurrera. Belztasuna edo La Negritude mugimendua sortu zen Parisen, XX mendean, intelektual talde batek kultura beltzen balioak aldarrikatzen hasi zenean. Hasieran aldarrikapen estetikoak zirela esaten da. Baina mugimendu hau dela eta, balio hoiek politikoki aldarrikatzera hasi zen, eta intelektual talde horretako lider bat Senegaleko 1. Presidente bihurtu zen (Léopold Sédar Senghor). Horregatik, mende honetako bigarren erdialdean, Afrika Beltzeko herrialdeek independentzia lortu zutenean, mugimendu sozial eta identitarioak eman ziren baita. Baina jakinarazi behar da Afrikaren Batasuna ez zutela inoiz lortu.\nDeskolonizazioa afrikan Saharaz hegoaldeko afrikaren independentzia Bigarren mundu gerra Kolonia Gerra hotza afrikako deskolonizazioa Koloniak zirela-eta arazo asko izan ziren afrikaren deskolonizazioa Italia eta alemaniako bateratze-prozesua


Gizarte zein lurralde kohesioa eta aukera berdintasuna dituen Bizkaia. Gazteria. Bizkaia Goazen 2030 - Bizkaia.eus\nGizarte- eta hezkuntza-jarduerak antolatzea aisialdi-inguruneetan, haurren artean hizkuntza, kultura eta kirola sustatzeko\nUrtero plazak eskaintzen dira udalekuetan, 7-13 urte bitarteko Bizkaiko umeentzat.\n2016an, guztira 1.593 plaza eskaini ziren, eta horietatik 80 hezkuntza behar bereziak dituzten pertsonentzat izan ziren, astebeteko eta 10 eguneko txandetan. Uztailaren 1etik abuztuaren 14ra izan ziren. Udalekuak 14 instalaziotan egin ziren (3, Araban; 4, Gipuzkoan; eta 7, Bizkaian).\n2017an, guztira 1.572 plaza eskaini ziren, eta horietatik 78 hezkuntza behar bereziak dituzten pertsonentzat izan ziren, astebeteko txandetan. 2017ko uztailaren 1etik abuztuaren 7ra izan ziren. Udalekuak 14 instalaziotan egin ziren (3, Araban; 4, Gipuzkoan; eta 7, Bizkaian).\n2018an, guztira 1.402 plaza eskaini dira, eta horietatik 70 hezkuntza behar bereziak dituzten pertsonentzat izan dira, astebeteko txandetan. 2018ko uztailaren 1etik 29ra izan dira. Udalekuak 17 instalaziotan egin dira (3, Araban; 5, Gipuzkoan; eta 9, Bizkaian).\nGaztedi Bizkaia 2020 legegintzaldiko plana\nGaztedi Bizkaia 2020 Legegintzaldiko dokumentua, Bizkaian gazte politikak garatzeko lan komunerako esparru estrategia ezartzen duena, 2016an onartu zen eta 2017ko eta 2018ko ekitaldietan exekutatu da.\nForu dimentsioari dagokionez, 2016an, Gazteriaren Foru Batzordea eta gazteei zuzendutako ekintzen programazioa arautzen duen araudia onartu zen. Horren harira, bai 2017ko ekitaldirako eta baita 2018ko ekitaldirako ere, foru mailako jarduketa-plana onartu da, urtero 70 milioi euro eta 137 eta 120 ekintza izanik hurrenez hurren. Plan honen helburua lurraldeko gazteriaren baldintzak hobetzea da. Lurraldearen dimentsioari dagokionez, 2016an Udal Gaztedi toki erakundeak Gaztedi Bizkaia 2020an parte hartzeko erakunde gisa arautzen duen araudia onartu zen. Ordutik, bai 2017an zein 2018an, lurraldeko 98 toki erakunde ingururekin urte anitzeko lankidetza hitzarmenak sinatu dira Bizkaiko gazteei aukerak errazteko. Gazteen dimentsioari dagokionez, gazteen parte hartzea sustatzeko ekintzak garatu dira Euskadiko Gazteriaren Kontseiluarekin (EGK), enplegagarritasuna hobetzeko, boluntario izatea sustatzeko, desgaitasunen bat daukan kolektiboari eskainitako arreta hobetzeko eta bizitza ohitura osasuntsuak sustatzeko. Horrez gain, Bizkaian gazteriaren urtea garatzeko lankidetzak ere bideratu dira.\nHorrez gain, 2017an eta 2018an, GAZTE SAREGILEAK proiektua garatu da, “sarea egiten duten” gazteen proiektua. 2018an programa indartu egin da BBKren lankidetzari esker, 2 pertsona gehitu dira taldean eta 47 udalerrira, 40 ekitaldi pribatura, sare sozialetan 1.300 jarraitzaile berrira eta 1.400 gazteri baino gehiagori heldu da eta gazteen, erakundeen eta lurraldeko eragileen arteko 26 lankidetza-proiektu sortu dira. Pertsona gazteekin lan egin da baita ere Bizkaia Challenge programaren barruan Gazte Txartelaren diseinu parte hartzailean. Gainera, 2018an gazteek parte hartzeko Bizkaia Dreams&Lab foroa martxan jarri da, non Bizkaiko 251 pertsona gaztek parte hartu duen. Azkenik, gizarte berrikuntzako 7 proiektu finantzatu dira gazteriaren arloan.\nHaur eta nerabeen arloan esku-hartzeko Bizkaia 2020 estrategia bultzatzea\n2016an zehar haur eta nerabeekin esku hartzeko estrategia sustatzen aurrera egin zen, zenbait jarduketaren bitartez; horrek ekarri zuen 2017an Bizkaiko Gizarte eta Hezkuntzako Estrategiaren txostena aurkeztu izana; honako hau zehaztu zen txosten horretan:\nBizkaiko Foru Aldundiaren misioa haur, nerabe eta gazteen gizarte eta hezkuntza politiken arloan koordinazioa, parte hartzea eta ikerkuntza sustatzea eta erraztea dela.\nErrazteko lan hori zenbait esparrutan lehentasunez aplikatu behar dela, hain zuzen ere sarean lana sortzeko esparruan, prestatzaileen prestakuntzan eta gizarte eta hezkuntzaren arloan erreferentziazko jarduerak bilatzean.


Brontzezko domina irabazi dute hiru oriotarrek - Orio - Karkara.eus\nBrontzezko domina irabazi dute hiru oriotarrek\nKarkara 2016-01-12 08:21\nEspainiako Eskubaloi Txapelketan izan ziren hiru oriotar: Maria Zaldua eta Laida Urbitarte Orioko Ikastolako taldeko jokalariak eta, Garikoitz Garagarza, entrenatzailea. Infantilen taldean izan dira hirurak eta brontzezko domina lortu dute.\nPasa den astean, urtarrilaren 3tik 8ra, Almerian, Espainiako Eskubaloi Txapelketa territoriala jokatu zen; eta, txapelketa horretan, Euskadiko selekzioak presentzia izan zuen. Eta, Euskadiko Selekzioan hiru oriotarrek hartzen dute parte, infantil kategorian, baina paper desberdinarekin. Maria Zaldua Atxega eta Laida Urbitarte Arrillaga jokalariak izan dira, eta Garikoitz Garagarza hautatzailea.\nItxura ona eman dute oso, brontzezko dominarekin itzuli baitira Oriora. Txapelketako partida guztiak irabazita iritsi ziren finalaurrekoetara. Finalerdietan Valentziaren aurka galdu egin zuten, hori izan zen txapelketako lehen eta azken porrota. Izan ere, ondoren, hirugarren postuaren aldeko lehiako partidan irabazi egin zuten, Asturiasi. 18-12 irabazi zuten.\nGaragarzak azaldu du helburua zortzi lehenengoen artean sailkatzea zela, hortaz, oso pozik gelditu gara emaitzarekin, aitortu du. Neskek izugarrizko lana egin dutela gaineratu du hautatzaileak.\nOrioko Herri Ikastola Gipuzkoako Txapelketan sailkatzeko aukerekin\nGaragarza Euskadiko selekzioko hautatzailea Orioko Herri Ikastolako entrenatzailea ere bada, eta, Gabonetako oporretan ligan atsedena izan ondoren, asteburu honetan berriz ekingo diote ligari. Orioko Herri Ikastolako taldearen denboraldia oso ondo doa, Gipuzkoako Txapelketara sailkatzeko aukera handiak dauzkagu. Izan ere, orain arte, partida bakarra galdu dute. Liderraren kontra egin zuten porrot, Ereintza A taldearen aurka.\nOrain, laugarren postuan daude oriotarrak, partida bat gutxiago jokatuta. Eta lehenengo lauak dira Gipuzkoako Txapelketako amaierako fasera sailkatzen direnak. Hortaz, orain arteko lanarekin jarraituz gero, aukerak dituztel auste du Garagarzak. Otsaila amaieran jakingo dute ea sailkatu diren ala ez.


Hiri-ingurunean zein eraikinetan irisgarritasuna bermatuko duten hobekuntza-obrak egiteko eta irisgarritasun-planak egin eta eguneratzeko udalentzako, toki erakunde txikientzako eta xede soziala duten onura publikoko erakunde pribatuentzako diru-laguntzak arautu eta horietarako 2016ko deialdia egiten da. - Ingurumen, Lurralde Plangintza eta Etxebizitza Saila - Eusko Jaurlaritza - Euskadi.eus\nEuskadi.net Eusko Jaurlaritza Ingurumen, Lurralde Plangintza eta Etxebizitza Saila\nHiri-ingurunean zein eraikinetan irisgarritasuna bermatuko duten hobekuntza-obrak egiteko eta irisgarritasun-planak egin eta eguneratzeko udalentzako, toki erakunde txikientzako eta xede soziala duten onura publikoko erakunde pribatuentzako diru-laguntzak arautu eta horietarako 2016ko deialdia egiten da. Inprimatu\nAgindu honen xedea 2016ko deialdia egitea eta erregimena arautzea da, honako helburu hauek dituzten diru-laguntzak emateko:\nAGINDUA, 2016ko uztailaren 8koa (BOPV Zk. 167/2016)AGINDUA, 2016ko uztailaren 8koa, Enplegu eta Gizarte Politiketako sailburuarena. Horren bidez, hiri-ingurunean zein eraikinetan irisgarritasuna bermatuko duten hobekuntza-obrak egiteko eta irisgarritasun-planak egin eta eguneratzeko udalentzako, toki-erakunde txikientzako eta xede soziala duten onura publikoko erakunde pribatuentzako diru-laguntzak arautzen dira, eta horietarako, 2016ko ekitaldirako deialdia egiten da.\nEnplegu eta Gizarte Politiketako Sailburua\nHiri-inguruetan eta eraikinetan irisgarritasuna sustatzea\nIrisgarritasun-planak egin eta eguneratzea, hiri-inguruneak, espazio publikoak, eraikinak, garraiobideak eta komunikazio-sistemak pixkanaka egokitzeko abenduaren 4ko 20/1997 Legean eta haren garapen-arauetan aurreikusitako irisgarritasun-baldintzetara. Udalen eta toki erakunde txikien irisgarritasun-planetan jasotako hobekuntza-lanak egitea Euskal Autonomia Erkidegoko hiri-ingurunean eta eraikinetan irisgarritasuna bermatzeko, eta, xede soziala duten onura publikoko erakunde pribatuen kasuan, hobekuntza-lanak egitea.\nEgokitzapen-ekipamendua erostea eta instalatzea, Euskal Autonomia Erkidegoaren eremuan hiri-inguruneetako nahiz eraikinetako irisgarritasuna bermatzeko, Udalen eta toki-erakunde txikien irisgarritasun-plangintzetan jasotako moduan.\tNORI ZUZENDUA\nEuskal Autonomia Erkidegoko udalak, toki erakunde autonomoak eta toki erakunde txikiak, eta helburu soziala eta erabilera publikoa duten erakunde pribatuak, laguntzaren xede diren jarduketak garatzeko eta aurrera eramateko asmoa dutenak. Tokiko erakunde autonomoek ere eskaera egin dezakete.\nOnuradunen betebeharrak hemen kontsultatu Hiri-inguruetan eta eraikinetan irisgarritasuna sustatzea\nOrobat, agindu honetan araututako laguntzak eman, eta, hala behar badu, ordaindu ahal izateko, amaituta egon beharko dute Euskal Autonomia Erkidegoko Administrazio Orokorrak edo haren erakunde autonomoek emandako izaera bereko laguntzen edo diru-laguntzen esparruan hasi diren itzultze- edo zehapen-prozedura guztiek, prozedura horiek oraindik izapidetze-aldian badaude, behintzat.\nSexu-bereizkeria dela-eta bazterkeria egiteagatik administrazio- edo zigor-zehapena jaso duten pertsona fisiko edo juridikoek ezin izango dute deialdi honetan parte hartu, zigorrak ezartzen duen epean. Ezin izango dute parte hartu, orobat, Emakumezkoen eta Gizonezkoen Berdintasunerako otsailaren 18ko 4/2005 Legearen Azken Xedapenetatik seigarrenean xedatutakoari jarraikiz debeku horrekin zehatutakoek.\nAlde horretatik, erantzukizunpeko adierazpena aurkeztu beharko da, eskabide-ereduari jarraituz.\nBeraien zerga-betebeharrak eta Gizarte Segurantzako betebeharrak egunean ez dituzten pertsonek ezin izango dute deialde honetan parte hartu.\nDiru-laguntzaren xede diren jarduketak 2016ko urtarriletik aurrera abiatu behar dira, eta inbertsioak gauzatzeko gehieneko epea planen kasuan 2017ko azaroaren 15era artekoa izango da; obren kasuan, berriz, 2018ko urriaren 31ra artekoa.\nDiru-laguntzetarako, 3.000.000 euro emango dira: 150.000 euro, 2016. urterako; 1.850.000 euro, 2017. urterako; eta 1.000.000 euro, 2018. urterako.\nKasu bakoitzean eman beharreko diru-laguntzaren zenbatekoa honela zehaztuko da: eskatutako irisgarritasun-aurrekontua –7. artikuluan ezarritakoa aplikatuz kalkulatua– bider 0,75 –planen kasuan– eta bider 0,5 –obren kasuan.\nSalbuespen gisa, eremu andeatu edo birgaitze integratuko eremu izendatu diren lekuetan obra-jarduketak egiteko, diru-laguntza bakoitzaren zenbatekoa honela kalkulatuko da: irisgarritasunerako eskatutako aurrekontua 0,6z biderkatuta, 7 artikuluaren edukia aplikatuz.\nHorrela kalkulatutako zenbateko guztien baturak Agindu honen bidez esleitutako aurrekontu-zuzkidura gainditzen badu, lehentasun-ordena honi jarraituz emango dira diru-laguntzak:\nLehenik eta behin, irisgarritasun-plangintzei dagozkien eskabideak hartuko dira aintzat.\nIrisgarritasun-planetarako diru-laguntzak deskontatu ondoren, aurrekontuko zuzkiduraren gainerako zenbatekoa obretarako banatuko da, modu honetan eta multzo hauen arabera:\n% 35 igogailuak eta hiri-izaerako plataforma jasotzaileak jartzeko.\n% 30 eraikinen irisgarritasunerako aurreikusitako jarduketetarako.\n% 20 arrapala ez-mekanikoetarako eta pasabideak eta eskudelak sortzeko, lehentasun-hurrenkera horrekin.\n% 15 mugigarritasuna murriztuta duten pertsonentzako aparkaleku-erreserbarako, kaleak urbanizatzeko (espaloiak zabaltzea, oinezkoen ibilbideak laburtzen dituzten oinezkoen pasaguneak, kaleetako plataforma bakarra, zuhaitz-txorkoak ixtea) eta eraikinetako seinaleak eta ekipamendua egokitzeko. Egindako zerrendako lehentasun-hurrenkerarekin.\nKontuan hartuko den udalerriko langabezia-tasa eskabideak aurkezteko epea amaitzen den datan LANBIDE Euskal Enplegu Zerbitzuak argitaratutakoa izango da, udalerriko langabezia-tasa sexuaren eta adin-taldearen arabera zehazten duena.\nEskabideen zenbatekoak nahikoak ez badira hobekuntzako obra-multzo bakoitzerako adierazitako ehunekoa osatzeko, soberako zenbatekoa beste multzo bati gehituko zaio, emandako sailkapen-hurrenkeraren arabera, 2a multzotik hasi eta 2d multzoan amaituta. Ordainketa modua:\nIrisgarritasun-planen eta hobekuntza-obren kasuan, emandako laguntzaren zenbatekoaren %5 aurreratutako ordainketa gisa pagatuko da, betiere diru-laguntzari berariaz uko egiten ez bazaio 11. artikuluko a) idatzi-zatian aipatzen den moduan, idatzi-zati horretan bertan zehazten den 15 eguneko epea igaro ondoren, eta aurretik erakunde onuradunak aurkeztu baditu gastua egiteko baimena justifikatzen duten agiriak. Euskal Autonomia Erkidegoaren Aurrekontu Orokorren arabera ematen diren diru-laguntzen bermeei eta horiek itzultzeari buruzko erregimen orokorra arautzen duen eta horien kudeaketan parte hartzen duten erakunde laguntzaileek bete beharreko baldintzak, erregimena eta eginbeharrak ezartzen dituen abenduaren 17ko 698/1991 Dekretuak ezartzen duen bermeen erregimenarekin bat etorriz bermatuko da kopuru hori.\nIrisgarritasun-planen kasuan, diru-laguntzaren gainerako zatia 2017ko urtarrilaren 1etik .\nGainerakoa, hobekuntza-obren eta egokitzapen-ekipamenduaren erosketaren eta instalazioaren kasuan, 2017ko urtarrilaren 1etik aurrera ordainduko da, dagozkion egiaztagiriak aurkeztutakoan. Diru-laguntzaren kopuru osoaren % 10 ordaindu gabe gordeko da, obra amaitu arte.\nEskabidea eta aurkeztu beharreko agiriak\nEskabidea eta aurkeztu beharreko agiriak:\nDagokion udaleko alkateak edo erakundearen legezko arduradunak sinatu beharko du eskabidea, eskabide-eredura egokituta.\nJardun bakoitzeko banakako eskabidea aurkeztuko da.\nDiru-laguntzarako eskabidea aurkezteak honako hau dakar: eskatzaileak baimena ematen du, laguntza ematen duen organoak zerga eta Gizarte Segurantzarekiko behebeharrak egunean izaterai buruzko inguruabarrak zuzenean egiazta ditzan, ziurtagiri telematikoen bitartez ; kasu horretan eskatzaileak ez du dagokion ziurtagiria aurkeztu beharko.\nAdieraziriko eskabidearekin batera, eta dagokionaren arabera, dokumentazioa aurkezteko jarraibideetan azaldutako agiriak aurkeztu beharko dira.\nIzapideak fitxetan adierazitako edozein bide baliatuz has daitezke (aurrez aurrekoa eta bide telematikoa).\nIzapideak bide bat erabiliz hasteak ez du derrigortzen prozesu guztian bide hori erabiltzera.\nIzapideak nola jarraitu, aurrez aurrekoa aukeratu bada, fitxa honetan dator azalduta. Bide telematikoa aukeratu bada, "Nire gestioak" atalera jo behar duzu.\nEskabide-inprimakia (Eskaera)Bete, inprimatu, sinatu eta entrega ezazu eskabidea Administrazioan, adierazitako lekuetan, eskabideak aurkezteko ezarri den epearen barruan.Diruz laguntzekoa den jarduketaren datuen eranskinaren inprimakia (Laguntza emateko dokumentua)Inprimakia bete, eta eskabide-inprimakiarekin batera aurkeztu beharko da\nUdal bakoitzak aurkeztuko du udal-zerbitzuen txostena, irisgarritasunari buruz emandako salbuespenetakoa, justifikazioarekin batera, deialdi honen aurreko urtean, egiaztatzen duena betetzen duela 68/2000 Dekretuaren 3. artikuluko 3.3 atalak dioena.\nEgiteko eta idazteko gastuen aurrekontu xehatua.\nHobekuntza-obren kasuan, egokitzapen-ekipamenduaren erosketa eta instalazioa\nFinantzatzeko eskatuko den diru-laguntza jasoko duten inbertsioen edota jardunen gastuen aurrekontu xehatua. Irisgarritasun aurrekontua kalkulatzeko koefiziente ezberdinak erabili direla justifikatuko da.\nEgin beharreko jardunen deskribapen xehatua, 1/1000 gutxieneko eskalan egin beharreko jardunaren hiriingurunearen egoera-planoa, 1/100 gutxieneko eskalan egin beharreko planta, aurretiko bista eta sekzioen plano deskribatzaileak eta jardun-arloaren egungo egoeraren argazki deskribatzaileak. Halakorik badago, energia aurrezteko eta ingurumena babesteko irtenbide berritzaileak zehaztea.\nTeknikari eskudunak emandako ziurtagiria irisgarritasunaren sustapenaren arloan indarrean dagoen araudiak eskaturiko eskakizun eta irizpideetarako aurreikusiriko jardunen egokitzapenari buruz.\nErakunde pribatuek izan ezik, diru-laguntzaren eskaeraren xede den obra biltzen duen irisgarritasun-planaren fotokopia eta Plana onartzearen ziurtagiria eta irisgarritasun-planaren kopia formatu digitalean, baldin eta ez bada aurkeztu aurreko urteetako deialdietan.\nEgin beharreko obraren eta diru-laguntzaren jardunaren xede den ingurunearen argazki-dokumentazioa paperean eta formatu digitalean (jpg formatua). Dokumentazio hau aurrez aurre entregatu beharko da, bere ezaugarriak direla eta, berdin zein kanal erabiltzen den (aurrez aurrekoa edo telematikoa).\nDagokionean, Area Degradatuaren edo Birgaitze Integratuko Arearen Deklarazioa.\nHelburu sozialetarako erabilera publikoko erakunde pribatuen kasuan, Erakundea eraikina erabiltzera, Erakundearen helburuak garatzeko, baimentzen duen titulua.\nElkarteek Herri-onura aitortzeko ziurtagiria aurkeztu behar dute uztailaren 29ko 146/2008 Dekretuaren arabera, zeinaren bitartez onartzen den Onura Publikoko Elkarteei eta beren Babesletzari buruzko Erregelamendua.\nEraikinentzat, bete behar da Etxebizitzari buruzko ekainaren 18ko 3/2015 Legea, 2014ko maiatzaren 20ko autonomiako Dekretua eta haren laugarren xedapen gehigarria, laguntza publikoak jasotzeko EAT (Eraikinaren Azterketa Teknikoa) egitearen derrigortasunari buruzkoa. Estruktura edo eraikuntzaren aldetik egokituta ez dauden eraikinek ezin izango dute jaso diru-laguntza, ez badute sartzen jardunean EATn eskatu edo gomendatutako baldintza horiek lortzeko beharrezkoak diren obrak.\nEskabide-inprimakiaEskabide-inprimakia zuzenean lotzen da izapidetze elektronikoarekin. Horretarako, ziurtagiri elektroniko baten bidez identifikatzeko eskatuko dizu:\nPertsona fisikoei: NANe, ONA, herritarraren ziurtagiria Pertsona juridikoei: erakundearen ziurtagiria Eskabide-inprimakiarekin batera berariazko dokumentazioa aurkeztu beharko da. Dokumentazioaren zati bat, nahiz eta izapideak bide telematikoa erabiliz egin, bolumena dela eta, aurrez aurre aurkeztu beharko da horretarako esandako lekuetan. Gomendagarria da aurkeztu beharko dituzun ziurtagiriak izapidetze elektronikoa hasi baino lehen lortzea, bai eta, beharrezko izango balitz, beste inprimaki batzuk betetzea ere, eta zure ordenagailuan gordetzea. Diruz laguntzekoa den jarduketaren datuen eranskinaren inprimakia (PDF, 1 MB)\nErakunde onuradunak, laguntza eman ondoren eta Administrazioak ordaindu baino lehen, agirien bidez justifikatu behar du emakidan ezarritako betekizunak eta baldintzak bete direla.\nIrisgarritasun-planei dagokienez, azken likidazioa egiteko aurkeztu beharreko agiri guztiak aurkezteko azken data 2017ko abenduaren 5a da.\nHobekuntza-lanak egin eta egokitze-ekipamendua erosi eta instalatu bada, azken likidazioa egiteko aurkeztu beharreko agiri guztiak aurkezteko azken data 2018ko azaroaren 30a da.\nJustifikaziorako inprimakia - Aurrez aurrekoa (Laguntza emateko dokumentua)Inprimaki hau, bete, eta diru-laguntza justifikatzeko agiriekin batera aurkeztu beharko da.\nHobekuntza-obren kasuan, egokitzapen-ekipamenduaren erosketa eta instalazioa:\nEgindako jarduketen ziurtagirien eta fakturen kopiak.\nEgin beharreko obraren eta diru-laguntzaren jardunaren xede den ingurunearen argazki-dokumentazioa paperean eta formatu digitalean (jpg formatua).Dokumentazio hau aurrez aurre entregatu beharko da, bere ezaugarriak direla eta, berdin zein kanal erabiltzen den (aurrez aurrekoa edo telematikoa).\nIrisgarritasunerako obren jarduketaren fitxa, eta egokitzapen-ekipamenduaren erosketa eta instalazioarena, obraamaierako datuekin behar bezala osatuta.\nTeknikari gaituaren ziurtagiria, ziurtatzen duena obrak betetzen duela 20/1997 Irisgarritasun Legeak, apirilaren 11ko 68/2000 Dekretuak eta Eraikuntzaren Kode Teknikoak, DB-SUAk ezartzen dutena.\nXede bererako jasotako bestelako diru-laguntzen ziurtagiria.\nJustifikaziorako inprimakia - Bide elektronikoaInprimaki hau, bete, eta diru-laguntza justifikatzeko agiriekin batera aurkeztu beharko da. Hori egiteko "Nire gestioak" atalera jo beharko da, eta han , "Dokumentazioa aurkeztea" aukera erabili.\nEbazpen hori aurtengo abendua amaitu baino lehen eman beharko da.\nEbazpenean laguntza eman den edo ez zehaztuko da, hala gertatzen den kasuan, eta eman denean, zein erakundek jaso duen, zein den laguntza jaso duen proiektua eta zenbateko laguntza jaso duen zehaztuko dira. Eskabide ukatuen kasuan, ukatze horren zergatiak ere adierazi beharko dira.\nEgitura atal ebazlea: Enplegu eta Gizarte Politiketako Sailburua.